title: 2010/386/YUTP: Neuvoston päätös 2010/386/YUTP, annettu 12 päivänä heinäkuuta 2010 , niitä henkilöitä, ryhmiä ja yhteisöjä koskevan luettelon ajantasaistamisesta, joihin sovelletaan erityistoimenpiteiden toteuttamisesta terrorismin torjumiseksi hyväksytyn yhteisen kannan 2001/931/YUTP 2, 3 ja 4 artiklaa

text:
               13.7.2010

               FI

               Euroopan unionin virallinen lehti

               L 178/28

         NEUVOSTON PÄÄTÖS 2010/386/YUTP,
   annettu 12 päivänä heinäkuuta 2010,
   niitä henkilöitä, ryhmiä ja yhteisöjä koskevan luettelon ajantasaistamisesta, joihin sovelletaan erityistoimenpiteiden toteuttamisesta terrorismin torjumiseksi hyväksytyn yhteisen kannan 2001/931/YUTP 2, 3 ja 4 artiklaa
   EUROOPAN UNIONIN NEUVOSTO, joka
   ottaa huomioon Euroopan unionista tehdyn sopimuksen ja erityisesti sen 29 artiklan,
   sekä katsoo seuraavaa:

               (1)

               Neuvosto hyväksyi 27 päivänä joulukuuta 2001 yhteisen kannan 2001/931/YUTP erityistoimenpiteiden toteuttamisesta terrorismin torjumiseksi (1).

               (2)

               Neuvosto hyväksyi 22 päivänä joulukuuta 2009 päätöksen 2009/1004/YUTP niitä henkilöitä, ryhmiä ja yhteisöjä koskevan luettelon ajantasaistamisesta, joihin sovelletaan yhteisen kannan 2001/931/YUTP 2, 3 ja 4 artiklaa (2).

               (3)

               Yhteisen kannan 2001/931/YUTP 1 artiklan 6 kohdan mukaisesti on tarpeen tarkastella perusteellisesti uudelleen luetteloa henkilöistä, ryhmistä ja yhteisöistä, joihin päätöstä 2009/1004/YUTP sovelletaan.

               (4)

               Tässä päätöksessä esitetään neuvoston suorittaman uudelleentarkastelun tulokset niiden henkilöiden, ryhmien ja yhteisöjen osalta, joihin yhteisen kannan 2001/931/YUTP 2, 3 ja 4 artiklaa sovelletaan.

               (5)

               Neuvosto on katsonut, ettei enää ole perusteltua pitää tiettyjä ryhmiä luettelossa niistä henkilöistä, ryhmistä ja yhteisöistä, joihin yhteisen kannan 2001/931/YUTP 2, 3 ja 4 artiklaa sovelletaan.

               (6)

               Neuvosto on todennut, että edellä 5 kappaleessa mainittuja ryhmiä lukuun ottamatta muut henkilöt, ryhmät ja yhteisöt, joihin yhteisen kannan 2001/931/YUTP 2, 3 ja 4 artiklaa sovelletaan, ovat sekaantuneet terroritekoihin yhteisen kannan 2001/931/YUTP 1 artiklan 2 ja 3 kohdassa tarkoitetulla tavalla, että toimivaltainen viranomainen on tehnyt kyseisiä henkilöitä, ryhmiä ja yhteisöjä koskevan, mainitun yhteisen kannan 1 artiklan 4 kohdassa tarkoitetun päätöksen ja että näihin henkilöihin, ryhmiin ja yhteisöihin olisi edelleen sovellettava kyseisessä yhteisessä kannassa säädettyjä erityisiä rajoittavia toimenpiteitä.

               (7)

               Näin ollen luettelo henkilöistä, ryhmistä ja yhteisöistä, joihin yhteisen kannan 2001/931/YUTP 2, 3 ja 4 artiklaa sovelletaan, olisi saatettava ajan tasalle,

         ON HYVÄKSYNYT TÄMÄN PÄÄTÖKSEN:
   1 artikla
   Luettelo henkilöistä, ryhmistä ja yhteisöistä, joihin yhteisen kannan 2001/931/YUTP 2, 3 ja 4 artiklaa sovelletaan, on tämän päätöksen liitteessä.
   2 artikla
   Kumotaan päätös 2009/1004/YUTP.
   3 artikla
   Tämä päätös tulee voimaan päivänä, jona se julkaistaan Euroopan unionin virallisessa lehdessä.

      Tehty Brysselissä 12 päivänä heinäkuuta 2010.

            Neuvoston puolesta

            Puheenjohtaja

         S. LARUELLE

      (1)  EYVL L 344, 28.12.2001, s. 93.

      (2)  EUVL L 346, 23.12.2009, s. 58.

      LIITE

         Luettelo 1 artiklassa tarkoitetuista henkilöistä, ryhmistä ja yhteisöistä

      1.   HENKILÖT

                  1.

                  ABOU, Rabah Naami (alias Naami Hamza, alias Mihoubi Faycal, alias Fellah Ahmed, alias Dafri Rèmi Lahdi), syntynyt 1.2.1966 Algerissa (Algeria) – al-Takfir ja al-Hijra -järjestöjen jäsen

                  2.

                  ABOUD, Maisi (alias The Swiss Abderrahmane), syntynyt 17.10.1964 Algerissa (Algeria) – al-Takfir ja al-Hijra -järjestöjen jäsen

                  3.

                  AL-MUGHASSIL, Ahmad Ibrahim (alias ABU OMRAN, alias AL-MUGHASSIL, Ahmed Ibrahim), syntynyt 26.6.1967 Qatif-Bab al Shamalissa (Saudi-Arabia), Saudi-Arabian kansalainen

                  4.

                  AL-NASSER, Abdelkarim Hussein Mohamed, syntynyt Al Ihsassa (Saudi-Arabia), Saudi-Arabian kansalainen

                  5.

                  AL-YACOUB, Ibrahim Salih Mohammed, syntynyt 16.10.1966 Tarutissa (Saudi-Arabia), Saudi-Arabian kansalainen

                  6.

                  ARIOUA, Kamel (alias Lamine Kamel), syntynyt 18.8.1969 Constantinessa (Algeria) – al-Takfir ja al-Hijra -järjestöjen jäsen

                  7.

                  ASLI, Mohamed (alias Dahmane Mohamed), syntynyt 13.5.1975 Ain Tayassa (Algeria) – al-Takfir ja al-Hijra -järjestöjen jäsen

                  8.

                  ASLI, Rabah, syntynyt 13.5.1975 Ain Tayassa (Algeria) – al-Takfir ja al-Hijra -järjestöjen jäsen

                  9.

                  ATWA, Ali (alias BOUSLIM, Ammar Mansour, alias SALIM, Hassan Rostom), syntynyt 1960 Libanonissa, Libanonin kansalainen

                  10.

                  BOUYERI, Mohammed (alias Abu ZUBAIR, alias SOBIAR, alias Abu ZOUBAIR), synt. 8.3.1978 Amsterdamissa (Alankomaat) – Hofstadgroep-ryhmän jäsen

                  11.

                  DARIB, Noureddine (alias Carreto, alias Zitoun Mourad), syntynyt 1.2.1972 Algeriassa – al-Takfir ja al-Hijra -järjestöjen jäsen

                  12.

                  DJABALI, Abderrahmane (alias Touil), syntynyt 1.6.1970 Algeriassa -al-Takfir ja al-Hijra -järjestöjen jäsen

                  13.

                  EL FATMI, Nouredine (alias Nouriddin EL FATMI, alias Nouriddine EL FATMI, alias Noureddine EL FATMI, alias Abu AL KA'E KA'E, alias Abu QAE QAE, alias FOUAD, alias FZAD, alias Nabil EL FATMI, alias Ben MOHAMMED, alias Ben Mohand BEN LARBI, alias Ben Driss Muhand IBN LARBI, alias Abu TAHAR, alias EGGIE), synt. 15.8.1982 Midarissa (Marokko), passin nro N829139 (Marokko) – Hofstadgroep-ryhmän jäsen

                  14.

                  EL-HOORIE, Ali Saed Bin Ali (alias AL-HOURI, Ali Saed Bin Ali, alias EL-HOURI, Ali Saed Bin Ali), syntynyt 10.7.1965 tai 11.7.1965 El Dibabiyassa (Saudi-Arabia), Saudi-Arabian kansalainen

                  15.

                  FAHAS, Sofiane Yacine, syntynyt 10.9.1971 Algerissa (Algeria) – al-Takfir ja al-Hijra -järjestöjen jäsen

                  16.

                  IZZ-AL-DIN, Hasan (alias GARBAYA, Ahmed, alias SA-ID, alias SALWWAN, Samir), Libanon, syntynyt 1963 Libanonissa, Libanonin kansalainen

                  17.

                  MOHAMMED, Khalid Shaikh (alias ALI, Salem, alias BIN KHALID, Fahd Bin Adballah, alias HENIN, Ashraf Refaat Nabith, alias WADOOD, Khalid Adbul), syntynyt 14.4.1965 tai 1.3.1964 Pakistanissa, passin numero 488555

                  18.

                  MOKTARI, Fateh (alias Ferdi Omar), syntynyt 26.12.1974 Hussein Deyssa (Algeria) – al-Takfir ja al-Hijra -järjestöjen jäsen

                  19.

                  NOUARA, Farid, syntynyt 25.11.1973 Algerissa (Algeria) – al-Takfir ja al-Hijra -järjestöjen jäsen

                  20.

                  RESSOUS, Hoari (alias Hallasa Farid), syntynyt 11.9.1968 Algerissa (Algeria) – al-Takfir ja al-Hijra -järjestöjen jäsen

                  21.

                  SEDKAOUI, Noureddine (alias Nounou), syntynyt 23.6.1963 Algerissa (Algeria) – al-Takfir ja al-Hijra -järjestöjen jäsen

                  22.

                  SELMANI, Abdelghani (alias Gano), syntynyt 14.6.1974 Algerissa (Algeria) – al-Takfir ja al-Hijra -järjestöjen jäsen

                  23.

                  SENOUCI, Sofiane, syntynyt 15.4.1971 Hussein Deyssa (Algeria) – al-Takfir ja al-Hijra -järjestöjen jäsen

                  24.

                  TINGUALI, Mohammed (alias Mouh di Kouba), syntynyt 21.4.1964 Blidassa (Algeria) – al-Takfir ja al-Hijra -järjestöjen jäsen

                  25.

                  WALTERS, Jason Theodore James (alias Abdullah, alias David), synt. 6.3.1985 Amersfoortissa (Alankomaat), passin nro NE8146378 (Alankomaat) – Hofstadgroep-ryhmän jäsen

            2.   RYHMÄT JA YHTEISÖT

                  1.

                  Abu Nidal Organisation -ANO (alias Fatah Revolutionary Council, alias Arab Revolutionary Brigades, alias Black September/Musta syyskuu, alias Revolutionary Organisation of Socialist Muslims)

                  2.

                  Al-Aqsa marttyyrien prikaati

                  3.

                  Al-Aqsa e.V.

                  4.

                  Al-Takfir ja al-Hijra

                  5.

                  Aum Shinrikyo (alias AUM, alias Aum, alias Aum Supreme Truth, alias Aleph)

                  6.

                  Babbar Khalsa

                  7.

                  Filippiinien kommunistinen puolue, mukaan lukien New People's Army – NPA

                  8.

                  Gama'a al-Islamiyya (alias Al-Gama'a al-Islamiyya) (Islamic Group – IG)

                  9.

                  İslami Büyük Doğu Akıncılar Cephesi – IBDA-C (Great Islamic Eastern Warriors Front)

                  10.

                  Hamas, sisältäen Hamas-Izz al-Din al-Qassem

                  11.

                  Hizbul Mujahideen – HM

                  12.

                  Hofstadgroep-ryhmä

                  13.

                  Holy Land Foundation for Relief and Development

                  14.

                  International Sikh Youth Federation – ISYF

                  15.

                  Khalistan Zindabad Force – KZF

                  16.

                  Kurdistanin työväenpuolue – PKK (alias KADEK, alias KONGRA-GEL)

                  17.

                  Tamil Eelamin vapautuksen tiikerit – LTTE

                  18.

                  Ejército de Liberación Nacional (Kansallinen vapautusarmeija)

                  19.

                  Palestiinan islamilainen jihad – Palestinian Islamic Jihad – PIJ

                  20.

                  Palestiinan vapautuksen kansanrintama – Popular Front for the Liberation of Palestine – PFLP

                  21.

                  Popular Front for the Liberation of Palestine-General Command (alias PFLP – General Command, PFLP-GC)

                  22.

                  Fuerzas armadas revolucionarias de Colombia – FARC (Kolumbian vallankumoukselliset asevoimat)

                  23.

                  Devrimci Halk Kurtuluș Partisi-Cephesi – DHKP/C (alias Devrimci Sol (Revolutionary Left), alias Dev Sol)

                  24.

                  Sendero Luminoso – SL (Loistava polku)

                  25.

                  Stichting Al Aqsa (alias Stichting Al Aqsa Nederland, alias Al Aqsa Nederland)

                  26.

                  Teyrbazen Azadiya Kurdistan – TAK (alias Kurdistan Freedom Falcons, alias Kurdistan Freedom Hawks)

                  27.

                  Autodefensas Unidas de Colombia – AUC (United Self-Defense Forces / Group of Colombia)


title: Poliittisten ja turvallisuusasioiden komitean päätös (YUTP) 2016/49, annettu 7 päivänä tammikuuta 2016, Euroopan unionin Ukrainassa toteuttaman siviiliturvallisuusalan uudistamista koskevan neuvontaoperaation (EUAM Ukraina) johtajan nimittämisestä (EUAM UKRAINA/1/2016)

text:
               19.1.2016

               FI

               Euroopan unionin virallinen lehti

               L 12/47

         POLIITTISTEN JA TURVALLISUUSASIOIDEN KOMITEAN PÄÄTÖS (YUTP) 2016/49,
   annettu 7 päivänä tammikuuta 2016,
   Euroopan unionin Ukrainassa toteuttaman siviiliturvallisuusalan uudistamista koskevan neuvontaoperaation (EUAM Ukraina) johtajan nimittämisestä (EUAM UKRAINA/1/2016)
   POLIITTISTEN JA TURVALLISUUSASIOIDEN KOMITEA, joka
   ottaa huomioon Euroopan unionista tehdyn sopimuksen ja erityisesti sen 38 artiklan kolmannen kohdan,
   ottaa huomioon siviiliturvallisuusalan uudistamista koskevasta Euroopan unionin neuvontaoperaatiosta Ukrainassa (EUAM Ukraina) 22 päivänä heinäkuuta 2014 annetun neuvoston päätöksen 2014/486/YUTP (1) ja erityisesti sen 7 artiklan 1 kohdan,
   sekä katsoo seuraavaa:

               (1)

               Poliittisten ja turvallisuusasioiden komitea (PTK) on päätöksen 2014/486/YUTP nojalla valtuutettu Euroopan unionista tehdyn sopimuksen 38 artiklan kolmannen kohdan mukaisesti tekemään Euroopan unionin Ukrainassa toteuttaman siviiliturvallisuusalan uudistamista koskevan neuvontaoperaation (EUAM Ukraina) poliittista valvontaa ja strategista johtoa koskevat asiaankuuluvat päätökset, mukaan lukien päätös operaation johtajan nimittämisestä.

               (2)

               PTK hyväksyi 23 päivänä heinäkuuta 2015 päätöksen (YUTP) 2015/1496 (2) EUAM Ukraina -operaation johtajan Kálmán MIZSEIn toimeksiannon jatkamisesta 30 päivään marraskuuta 2015.

               (3)

               Unionin ulkoasioiden ja turvallisuuspolitiikan korkea edustaja ehdotti 18 päivänä joulukuuta 2015 Kęstutis LANČINSKASin nimittämistä EUAM Ukraina -operaation johtajaksi,

         ON HYVÄKSYNYT TÄMÄN PÄÄTÖKSEN:
   1 artikla
   Nimitetään Kęstutis LANČINSKAS Euroopan unionin Ukrainassa toteuttaman siviiliturvallisuusalan uudistamista koskevan neuvontaoperaation (EUAM Ukraina) johtajaksi 1 päivänä helmikuuta 2016 alkavaksi ja 31 päivänä tammikuuta 2017 päättyväksi kaudeksi.
   2 artikla
   Tämä päätös tulee voimaan päivänä, jona se hyväksytään.

      Tehty Brysselissä 7 päivänä tammikuuta 2016.

            Poliittisten ja turvallisuusasioiden komitean puolesta

            Puheenjohtaja

         W. STEVENS

      (1)  EUVL L 217, 23.7.2014, s. 42.

      (2)  Poliittisten ja turvallisuusasioiden komitean päätös (YUTP) 2015/1496, annettu 23 päivänä heinäkuuta 2015, Euroopan unionin Ukrainassa toteuttaman siviiliturvallisuusalan uudistamista koskevan neuvontaoperaation (EUAM Ukraina) johtajan toimeksiannon jatkamisesta (EUAM UKRAINA/3/2015) (EUVL L 233, 5.9.2015, s. 7).


title: Neuvoston päätös (YUTP) 2016/993, annettu 20 päivänä kesäkuuta 2016, keskisen Välimeren eteläosassa toteutettavasta Euroopan unionin sotilasoperaatiosta (EUNAVFOR MED SOPHIA -operaatio) annetun päätöksen (YUTP) 2015/778 muuttamisesta

text:
               21.6.2016

               FI

               Euroopan unionin virallinen lehti

               L 162/18

         NEUVOSTON PÄÄTÖS (YUTP) 2016/993,
   annettu 20 päivänä kesäkuuta 2016,
   keskisen Välimeren eteläosassa toteutettavasta Euroopan unionin sotilasoperaatiosta (EUNAVFOR MED SOPHIA -operaatio) annetun päätöksen (YUTP) 2015/778 muuttamisesta
   EUROOPAN UNIONIN NEUVOSTO, joka
   ottaa huomioon Euroopan unionista tehdyn sopimuksen ja erityisesti sen 42 artiklan 4 kohdan ja 43 artiklan 2 kohdan,
   ottaa huomioon unionin ulkoasioiden ja turvallisuuspolitiikan korkean edustajan ehdotuksen,
   sekä katsoo seuraavaa:

               (1)

               Neuvosto hyväksyi 18 päivänä toukokuuta 2015 päätöksen (YUTP) 2015/778 (1).

               (2)

               Neuvosto piti EUNAVFOR MED SOPHIA -operaatiosta 23 päivänä toukokuuta 2016 antamissaan päätelmissä myönteisenä Libyan kansallisen sovinnon hallituksen presidenttineuvoston puheenjohtajan ilmaisemaa valmiutta yhteistyön harjoittamiseen unionin kanssa kyseisten päätelmien pohjalta. Se hyväksyi myös EUNAVFOR MED SOPHIA -operaation toimeksiannon jatkamisen yhdellä vuodella ja seuraavien kahden tukitehtävän lisäämisen painotuksen pysyessä kuitenkin päätoimeksiannossa:

                           —

                           Libyan rannikkovartioston ja laivaston valmiuksien kehittäminen ja kouluttaminen sekä tietojenvaihto niiden kanssa Libyan laillisten viranomaisten pyynnön perusteella ottaen huomioon, että Libyan olisi otettava vastuu toimista;

                           —

                           tietojenvaihdon edistäminen sekä YK:n asevientikiellon täytäntöönpano aavalla merellä Libyan rannikon edustalla YK:n turvallisuusneuvoston uuden päätöslauselman perusteella.

               (3)

               YK:n turvallisuusneuvosto on hyväksynyt Libyaa koskevan aseidenvientikiellon määräämisestä, muuttamisesta ja uudelleen vahvistamisesta seuraavat päätöslauselmat: 1970 (2011), 1973 (2011), 2009 (2011), 2040 (2012), 2095 (2013), 2144 (2014), 2174 (2014), 2213 (2015), 2214 (2015) ja 2278 (2016).

               (4)

               YK:n turvallisuusneuvosto hyväksyi 14 päivänä kesäkuuta 2016 päätöslauselman 2292 (2016), joka koskee Libyalle määrättyä asevientikieltoa ja jossa ilmaistaan erityisesti huoli siitä, että laittomien aseiden ja niihin liittyvien tarvikkeiden salakuljetus pahentaa Libyan tilannetta.

               (5)

               Neuvosto korostaa, että ennen EUNAVFOR MED SOPHIA -operaation alkuperäisen toimeksiannon päättymistä on aloitettava kiireellisesti kahden tukitehtävän operatiivinen täytäntöönpano.

               (6)

               Päätös (YUTP) 2015/778 olisi muutettava tämän mukaisesti,

         ON HYVÄKSYNYT TÄMÄN PÄÄTÖKSEN:
   1 artikla
   Muutetaan päätös (YUTP) 2015/778 seuraavasti:

               1)

               Korvataan 1 artiklan 1 kohta seuraavasti:
               ”1.   Unioni toteuttaa sotilaallisen kriisinhallintaoperaation, jolla edistetään ihmisten salakuljetusta ja ihmiskauppaa harjoittavien verkostojen toimintamallin hajottamista keskisen Välimeren eteläosassa (EUNAVFOR MED SOPHIA -operaatio), mikä saavutetaan muun muassa toteuttamalla järjestelmällisiä toimia ihmisten salakuljettajien ja ihmiskauppiaiden käyttämien tai näiden käyttämiksi epäiltyjen alusten ja omaisuuden havaitsemiseksi, haltuun ottamiseksi ja tuhoamiseksi, sovellettavan kansainvälisen oikeuden, kuten UNCLOS-yleissopimuksen ja mahdollisen YK:n turvallisuusneuvoston päätöslauselman mukaisesti. Tätä varten EU NAVFOR MED SOPHIA -operaatiolla annetaan myös koulutusta Libyan rannikkovartiostolle ja laivastolle. Lisäksi operaatiolla pyritään estämään laitonta asekauppaa operaation sovitulla operaatioalueella YK:n turvallisuusneuvoston päätöslauselman 1970 (2011) ja Libyaa koskevasta asevientikiellosta myöhemmin annettavien päätöslauselmien mukaisesti, mukaan lukien YK:n turvallisuusneuvoston päätöslauselma 2292 (2016).”

               2)

               Korvataan 2 artiklan 2 kohdan ensimmäinen virke seuraavasti:
               ”Ihmisten salakuljetukseen ja ihmiskauppaan liittyvien keskeisten tehtävien osalta EUNAVFOR MED SOPHIA -operaatio toteutetaan peräkkäisissä vaiheissa kansainvälisen oikeuden vaatimusten mukaisesti.”

               3)

               Lisätään artiklat seuraavasti:
               ”2 a artikla
               Libyan rannikkovartioston ja laivaston valmiuksien kehittäminen ja koulutus
               1.   EUNAVFOR MED SOPHIA -operaatio osallistuu tukitehtävänä Libyan rannikkovartioston ja laivaston valmiuksien kehittämiseen ja näiden kouluttamiseen merellä tapahtuviin lainvalvontatehtäviin erityisesti ihmisten salakuljetuksen ja ihmiskaupan estämiseksi.
               2.   Kun PTK päättää, että tarvittavat valmistelut on tehty, erityisesti joukkojen muodostamisen ja koulutettavien turvallisuusselvitysmenettelyjen osalta, edellä 1 kohdassa tarkoitettu tukitehtävä suoritetaan aavalla merellä EUNAVFOR MED SOPHIA -operaation sovitulla operaatioalueella, sellaisena kuin se on määritelty asianomaisissa suunnitteluasiakirjoissa.
               3.   Edellä 1 kohdassa tarkoitettu tukitehtävä voidaan suorittaa myös Libyan tai Libyan naapurissa sijaitsevan kolmannen isäntävaltion alueella, aluevedet mukaan luettuina, jos PTK niin päättää neuvoston suorittaman arvioinnin jälkeen Libyan tai asianomaisen isäntävaltion esittämästä pyynnöstä ja kansainvälisen oikeuden mukaisesti.
               4.   Poikkeuksellisten operatiivisten vaatimusten vuoksi osa 1 kohdassa tarkoitetusta tukitehtävästä voidaan suorittaa kutsusta jossakin jäsenvaltiossa, muun muassa alan koulutuskeskuksissa.
               5.   Siinä määrin kuin 1 kohdassa tarkoitettu tukitehtävä sitä vaatii, EUNAVFOR MED SOPHIA -operaatio voi kerätä, tallentaa ja jakaa jäsenvaltioiden, YK:n Libyan-tukioperaation (UNSMIL), Europolin ja Frontexin kanssa tietoja, henkilötiedot mukaan luettuina, jotka on kerätty turvallisuusselvitysmenettelyjä varten mahdollisista koulutettavista edellyttäen, että he ovat antaneet suostumuksensa kirjallisesti. Lisäksi EUNAVFOR MED SOPHIA -operaatio voi kerätä ja tallentaa tarvittavia terveys- ja biometrisiä tietoja koulutettavista, jos he ovat antaneet kirjallisen suostumuksensa.
               2 b artikla
               Tietojenvaihdon sekä YK:n asevientikiellon täytäntöönpanon edistäminen aavalla merellä Libyan rannikon edustalla
               1.   Osana tukitehtävää, jonka mukaisesti EUNAVFOR MED SOPHIA -operaatiolla edistetään YK:n asevientikiellon täytäntöönpanoa aavalla merellä Libyan rannikon edustalla, EUNAVFOR MED SOPHIA -operaatiolla kerätään ja vaihdetaan tietoja asianomaisten kumppanien ja virastojen kanssa suunnitteluasiakirjoissa esitettyjen mekanismien välityksellä kattavan meritilannetietoisuuden edistämiseksi sovitulla operaatioalueella, sellaisena kuin se on määritelty asianomaisissa suunnitteluasiakirjoissa. Jos tällaiset tiedot kuuluvat ”RESTREINT UE/EU RESTRICTED” -tason turvallisuusluokkaan, niitä voidaan vaihtaa asianomaisten kumppanien ja yksiköiden kanssa päätöksen 2013/488/EU mukaisesti ja korkean edustajan ja kyseisten kumppanien välisten järjestelyjen perusteella noudattaen kaikilta osin vastavuoroisuuden ja osallistavuuden periaatteita. EUNAVFOR MED SOPHIA -operaatio käsittelee saatuja turvallisuusluokiteltuja tietoja ilman mitään erottelua sen henkilöstön välillä ja yksinomaan operatiivisten vaatimusten perusteella.
               2.   Kun PTK toteaa, että asiaankuuluvat edellytykset täyttyvät, EUNAVFOR MED SOPHIA -operaatio aloittaa sovitulla operaatio-alueella, sellaisena kuin se on määritelty asianomaisissa suunnitteluasiakirjoissa, aavalla merellä Libyan rannikon edustalla Libyaan menevien tai sieltä tulevien alusten tarkastukset, jos on perusteltuja syitä uskoa, että ne kuljettavat aseita tai niihin liittyviä tarvikkeita suoraan tai välillisesti Libyaan tai Libyasta rikkoen Libyaa koskevaa aseidenvientikieltoa; lisäksi operaatio toteuttaa asiaankuuluvat toimet tällaisten tavaroiden takavarikoimiseksi ja tuhoamiseksi tarvittaessa ohjaamalla kyseiset alukset ja niiden miehistön näitä toimia varten sopivaan satamaan satamavaltion suostumuksella ja asianomaisten YK:n turvallisuusneuvoston päätöslauselmien, muun muassa YK:n turvallisuusneuvoston päätöslauselman 2292 (2016) mukaisesti.
               3.   Asiaankuuluvien YK:n turvallisuusneuvoston päätöslauselmien mukaisesti, mukaan lukien YK:n turvallisuusneuvoston päätöslauselma 2292 (2016), EUNAVFOR MED SOPHIA -operaatio voi 2 kohdan mukaisesti tehtävien tarkastusten aikana kerätä todisteita, jotka liittyvät suoraan Libyaa koskevan aseidenvientikiellon nojalla kiellettyjen tavaroiden kuljettamiseen. Operaatio voi toimittaa tällaisia todisteita jäsenvaltioiden asianomaisille lainvalvontaviranomaisille ja/tai toimivaltaisille unionin elimille.”

               4)

               Korvataan 11 artiklan 2 kohta seuraavasti:
               ”2.   Ajanjaksolla, joka alkaa 18 päivänä toukokuuta 2015 ja päättyy 27 päivänä heinäkuuta 2016 rahoitusohje EUNAVFOR MED SOPHIA -operaation yhteisiä kustannuksia varten on 11,82 miljoonaa euroa. Päätöksen (YUTP) 2015/528 25 artiklan 1 kohdassa tarkoitettu rahoitusohjeen prosenttiosuus on 70 prosenttia maksusitoumusmäärärahoina ja 40 prosenttia maksumäärärahoina.”

               5)

               Lisätään 11 artiklaan seuraava kohta:
               ”3.   Ajanjaksolla, joka alkaa 28 päivänä heinäkuuta 2016 ja päättyy 27 päivänä heinäkuuta 2017 rahoitusohje EUNAVFOR MED SOPHIA -operaation yhteisiä kustannuksia varten on 6 700 000 euroa. Päätöksen (YUTP) 2015/528 25 artiklan 1 kohdassa tarkoitettu rahoitusohjeen prosenttiosuus on 0 prosenttia maksusitoumusmäärärahoina ja 0 prosenttia maksumäärärahoina.”

               6)

               Lisätään 12 artiklaan kohta seuraavasti:
               ”3 a.   Korkealla edustajalla on erityisten operatiivisten tarpeiden vuoksi valtuudet luovuttaa Libyan laillisille viranomaisille mitä tahansa EUNAVFOR MED SOPHIA -operaatiota varten tuotettuja EU:n turvallisuusluokiteltuja tietoja ”RESTREINT UE/EU RESTRICTED” -tasolle saakka päätöksen 2013/488/EU mukaisesti. Tätä varten vahvistetaan korkean edustajan ja Libyan toimivaltaisten viranomaisten väliset järjestelyt.”

               7)

               Korvataan 13 artiklan toinen kohta seuraavasti:
               ”EUNAVFOR MED SOPHIA -operaation voimassaolo päättyy 27 päivänä heinäkuuta 2017.”

         2 artikla
   Voimaantulo
   Tämä päätös tulee voimaan päivänä, jona se hyväksytään.

      Tehty Luxemburgissa 20 päivänä kesäkuuta 2016.

            Neuvoston puolesta

            Puheenjohtaja

         F. MOGHERINI

      (1)  Neuvoston päätös (YUTP) 2015/778, annettu 18 päivänä toukokuuta 2015, keskisen Välimeren eteläosassa toteutettavasta Euroopan unionin sotilasoperaatiosta (EUNAVFOR MED SOPHIA -operaatio) (EUVL L 122, 19.5.2015, s. 31).


title: Neuvoston päätös 2009/569/YUTP, tehty 27 päivänä heinäkuuta 2009 , kemiallisten aseiden kieltojärjestön toimien tukemisesta joukkotuhoaseiden leviämisen vastaisen EU:n strategian täytäntöönpanon yhteydessä

text:
               29.7.2009

               FI

               Euroopan unionin virallinen lehti

               L 197/96

      NEUVOSTON PÄÄTÖS 2009/569/YUTP,
   tehty 27 päivänä heinäkuuta 2009,
   kemiallisten aseiden kieltojärjestön toimien tukemisesta joukkotuhoaseiden leviämisen vastaisen EU:n strategian täytäntöönpanon yhteydessä
   EUROOPAN UNIONIN NEUVOSTO, joka
   ottaa huomioon Euroopan unionista tehdyn sopimuksen ja erityisesti sen 13 artiklan 3 kohdan ja 23 artiklan 1 kohdan,
   sekä katsoo seuraavaa:

               (1)

               Eurooppa-neuvosto hyväksyi 12 päivänä joulukuuta 2003 joukkotuhoaseiden leviämisen vastaisen EU:n strategian, jäljempänä ’EU:n strategia’, jonka III luku käsittää luettelon toimenpiteistä joukkotuhoaseiden leviämisen torjumiseksi.

               (2)

               EU:n strategiassa korostetaan kemiallisten aseiden kieltosopimuksen (Chemical Weapons Convention, CWC), jäljempänä ’kieltosopimus’, ja kemiallisten aseiden kieltojärjestön (Organisation for the Prohibition of Chemical Weapons, OPCW), jäljempänä ’kieltojärjestö’, keskeistä roolia kemiallisten aseiden hävittämisessä maapallolta. EU on osana tätä EU:n strategiaa sitoutunut edistämään keskeisten aseriisuntaa ja asesulkua koskevien yleissopimusten ja sopimusten maailmanlaajuista noudattamista, kieltosopimus mukaan luettuna. EU:n strategian tavoitteet täydentävät kieltojärjestön tavoitteita, jotka liittyvät sen tehtävään panna kieltosopimus täytäntöön.

               (3)

               Neuvosto hyväksyi 22 päivänä marraskuuta 2004 yhteisen toiminnan 2004/797/YUTP kemiallisten aseiden kieltojärjestön toimien tukemiseksi joukkotuhoaseiden leviämisen vastaisen EU:n strategian täytäntöönpanon puitteissa (1). Yhteisen toiminnan voimassaolon päätyttyä hyväksyttiin 12 päivänä joulukuuta 2005 yhteinen toiminta 2005/913/YUTP (2) ja 19 päivänä maaliskuuta 2007 yhteinen toiminta 2007/185/YUTP (3), jonka voimassaolo päättyy 31 päivänä heinäkuuta 2009.

               (4)

               Euroopan unionin on edelleen tarpeen antaa intensiivistä ja kohdennettua tukea kieltojärjestölle osana EU:n strategian III luvun aktiivista täytäntöönpanoa. Kieltosopimuksen yleismaailmalliseen soveltamiseen liittyviä toimia olisi jatkettava ja mukautettava sekä kohdennettava kieltosopimuksen ulkopuolisten valtioiden vähenevän lukumäärän mukaan. Näitä toimia olisi täydennettävä uusilla toimilla, joilla tuetaan kieltojärjestön toteuttamia erityishankkeita, joiden tavoitteena on kieltosopimuksen täysimääräinen täytäntöönpano ja kansainvälisen yhteistyön tehostaminen kemian alalla,

         ON PÄÄTTÄNYT SEURAAVAA:
   1 artikla
   1.   EU:n strategian joidenkin osien panemiseksi välittömästi ja tosiasiallisesti täytäntöön Euroopan unioni tukee kieltojärjestön toimia, joiden tavoitteena on

               —

               parantaa sopimusvaltioiden valmiuksia täyttää kieltosopimuksen mukaiset velvoitteensa ja

               —

               edistää kieltosopimuksen yleismaailmallisuutta kannustamalla kieltosopimuksen ulkopuolisia valtioita liittymään siihen.

         2.   EU:n strategiaan sisältyviä toimenpiteitä vastaavat kieltojärjestön hankkeet ovat seuraavat:

               I hanke: Täytäntöönpano kansallisella tasolla, todentaminen ja yleismaailmallisuus
               Toimet:

                           —

                           teknistä apua koskevat kahdenväliset vierailut

                           —

                           tullivirkailijoille suunnattu koulutus kieltosopimuksen siirtojärjestelyjä koskevista teknisistä näkökohdista

                           —

                           kansallisten saattajien koulutus

                           —

                           kansallisten viranomaisten koulutus sähköisen ilmoitusvälineen käyttöön

                           —

                           haastetarkastuksia koskeva kenttäharjoitus.

               II hanke: Kansainvälinen yhteistyö
               Toimet:

                           —

                           analyyttisten taitojen kehittämiskurssi

                           —

                           kieltosopimusta ja kemiallisten prosessien turvallisuutta käsittelevä työpaja (workshop).

               III hanke: Seminaari – Kieltojärjestön merkitys kansainvälisen turvallisuuden edistämisessä ja haasteet

               IV hanke: Hallintoneuvoston edustajien vierailut kemiallisten aseiden hävittämislaitoksiin

               V hanke: Neuvoa-antavan tieteellisen neuvottelukunnan toinen istunto

               VI hanke: Seminaari – kieltojärjestön merkitys turvallisuuden ja asesulun aloilla

               VII hanke: Sopimusvaltioiden valmius estää iskut, joissa käytetään kemikaaleja, ja reagoida tällaisiin iskuihin
               Toimet:

                           —

                           suunnitteluharjoitus

                           —

                           alueellinen työpaja kieltosopimuksen X artiklasta.

               VIII hanke: Afrikka-ohjelma
               Toimet:

                           —

                           teknistä apua koskevat kahdenväliset vierailut

                           —

                           tukitoiminta – tutkimus- ja koulutuslaitos – Kofi Annan -keskus

                           —

                           tullivirkailijoille suunnattu koulutus kieltosopimuksen siirtojärjestelyjä koskevista teknisistä näkökohdista

                           —

                           kieltosopimuksen ulkopuolisiin valtioihin kohdistuvat tukitoimet

                           —

                           analyyttisten taitojen kehittämiskurssi

                           —

                           alan teollisuuteen kohdistuvat tukitoimet – kieltosopimusta ja kemiallisten prosessien turvallisuutta käsittelevä työpaja

                           —

                           alueellinen työpaja – X artikla ja alueellinen yhteistyö avustustoimissa ja toimissa hätätilanteessa.

         Yksityiskohtainen kuvaus näistä hankkeista on tämän päätöksen liitteessä.
   2 artikla
   1.   Puheenjohtajavaltio, jota avustaa YUTP:n korkeana edustajana toimiva neuvoston pääsihteeri, jäljempänä ’korkeana edustajana toimiva pääsihteeri’, vastaa tämän päätöksen täytäntöönpanosta. Komissio osallistuu toimintaan täysimääräisesti.
   2.   Edellä 1 artiklan 2 kohdassa tarkoitettujen hankkeiden teknisestä toteutuksesta vastaa kieltojärjestön tekninen sihteeristö, jäljempänä ’tekninen sihteeristö’. Se suorittaa tehtävänsä puheenjohtajavaltion alaisuudessa ja korkeana edustajana toimivan pääsihteerin valvonnassa. Tätä varten korkeana edustajana toimiva pääsihteeri sopii tarvittavista järjestelyistä teknisen sihteeristön kanssa.
   3.   Puheenjohtajavaltio, korkeana edustajana toimiva pääsihteeri ja komissio koordinoivat säännöllisesti hankkeiden toteutusta, kukin toimivaltansa mukaisesti.
   3 artikla
   1.   Rahoitusohje 1 artiklan 2 kohdassa lueteltujen hankkeiden toteuttamiselle on 2 110 000 euroa.
   2.   Edellä olevassa 1 kohdassa vahvistetulla määrällä rahoitettavia menoja hallinnoidaan Euroopan yhteisöjen yleiseen talousarvioon sovellettavien menettelyjen ja sääntöjen mukaisesti.
   3.   Komissio valvoo 1 kohdassa tarkoitettujen menojen asianmukaista hallinnointia. Tätä varten se tekee teknisen sihteeristön kanssa rahoitussopimuksen. Kyseisessä sopimuksessa on edellytettävä, että tekninen sihteeristö varmistaa EU:n rahoitustuen näkyvyyden tavalla, joka vastaa sen määrää.
   4.   Komissio pyrkii tekemään 3 kohdassa tarkoitetun rahoitussopimuksen mahdollisimman pian tämän päätöksen voimaantulon jälkeen. Komissio ilmoittaa neuvostolle siihen liittyvistä mahdollisista vaikeuksista sekä sopimuksen tekopäivästä. Komissio julkaisee Euroopan unionin virallisessa lehdessä, C-sarja, ilmoituksen rahoitussopimuksen tekopäivästä.
   4 artikla
   Puheenjohtajavaltio, jota avustaa korkeana edustajana toimiva pääsihteeri, raportoi neuvostolle tämän päätöksen täytäntöönpanosta teknisen sihteeristön säännöllisin väliajoin toimittamien raporttien pohjalta. Neuvoston suorittama arviointi perustuu näihin raportteihin. Komissio osallistuu tähän täysimääräisesti ja toimittaa tietoja 1 artiklan 2 kohdassa tarkoitettujen hankkeiden rahoitukseen liittyvistä näkökohdista.
   5 artikla
   1.   Tämä päätös tulee voimaan päivänä, jona se tehdään.
   2.   Tämän päätöksen voimassaolo päättyy 18 kuukauden kuluttua 3 artiklan 3 kohdassa tarkoitetun rahoitussopimuksen tekopäivästä. Päätöksen voimassaolo päättyy kuitenkin kuuden kuukauden kuluttua sen voimaantulosta, jos kyseistä rahoitussopimusta ei ole tehty siihen mennessä.
   6 artikla
   Tämä päätös julkaistaan Euroopan unionin virallisessa lehdessä.

      Tehty Brysselissä 27 päivänä heinäkuuta 2009.

            Neuvoston puolesta

            Puheenjohtaja

         C. BILDT

      (1)  EUVL L 349, 25.11.2004, s. 63.

      (2)  EUVL L 331, 17.12.2005, s. 34.

      (3)  EUVL L 85, 27.3.2007, s. 10.

      LIITE

         Kemiallisten aseiden kieltojärjestön toimille joukkotuhoaseiden leviämisen vastaisen EU:n strategian täytäntöönpanon yhteydessä annettava EU:n tuki

         I hanke: Täytäntöönpano kansallisella tasolla, todentaminen ja yleismaailmallisuus

         Tavoite:

      Parantaa sopimusvaltioiden valmiuksia täyttää kieltosopimuksen mukaiset velvoitteensa sekä auttaa kieltosopimuksen ulkopuolisia valtioita tiedostamaan paremmin hyödyt, joita koituu liittymisestä kieltosopimukseen, ja rohkaista kieltosopimuksen ulkopuolisia valtioita osallistumaan enemmän kieltojärjestön toimiin.

         Tarkoitus:

      —   Tarkoitus 1

                  —

                  Sopimusvaltiot edistyvät

                              —

                              kieltosopimuksen VII artiklan mukaisten kansallisten täytäntöönpanovaatimusten täyttämisessä,

                              —

                              kieltosopimuksen VI artiklan mukaisten ilmoituksia ja tarkastusilmoituksia koskevien vaatimusten noudattamisessa,

                              —

                              kieltosopimuksen IX artiklan mukaiseen haastetarkastukseen liittyvien menettelyjen, haasteiden ja muiden kysymysten ymmärtämisessä.

            —   Tarkoitus 2

                  —

                  Kieltosopimuksen ulkopuoliset valtiot osallistuvat kieltojärjestön toimiin enemmän ja ymmärtävät paremmin kieltosopimuksen ja sen hyödyt.

         Tulokset:

      —   Tulos 1

                  —

                  Kansalliset viranomaiset ovat parantaneet valmiuksiaan laatia kansallista täytäntöönpanolainsäädäntöä.

                  —

                  Tulliviranomaiset ovat parantaneet valmiuksiaan tunnistaa kieltosopimuksen kannalta merkityksellisiä kemikaaleja ja toimittaa kansallisille viranomaisille tarkkoja tietoja luetteloitujen kemikaalien siirroista.

                  —

                  Kansalliset viranomaiset ovat parantaneet valmiuksiaan laatia ja toimittaa ajan tasalla olevia ilmoituksia erityisesti sähköisessä muodossa.

                  —

                  Kansallisten viranomaisten henkilöstöä on koulutettu saattamaan kieltojärjestön tarkastusryhmiä.

                  —

                  Sopimusvaltioiden tietoisuus haastetarkastusmenettelystä niiden käytettävissä olevana keskeisenä todentamisvälineenä mahdollisten kieltosopimuksen noudattamatta jättämisten selvittämisessä on parantunut.

                  —

                  Sopimusvaltiot saavat takeet siitä, että teknisellä sihteeristöllä on valmiudet toteuttaa menestyksellä haastetarkastuksia ja soveltaa tehokkaasti kieltosopimuksen todentamissäännöstöä.

            —   Tulos 2

                  —

                  Kieltosopimuksen ulkopuoliset valtiot osallistuvat enemmän kieltojärjestön toimiin ja ymmärtävät paremmin kieltosopimukseen liittymisestä koituvat hyödyt.

         Toimet:

      Teknistä apua koskevat kahdenväliset vierailut: Tuki sopimusvaltioille toteutetaan teknistä apua koskevien vierailujen muodossa, jotka suunnitellaan tapauskohtaisesti ja joiden tarkoituksena on antaa kohdennettua apua sopimusvaltioiden esittämiin pyyntöihin sisältyvien vaatimusten täyttämisessä. Tähän tukeen kuuluu tiedotus- ja tukitoimia, jotka toteutetaan järjestämällä tietoisuutta lisääviä kansallisia työpajoja ja erikoiskoulutusta, avustamalla kansallisen täytäntöönpanolainsäädännön ja sen liitännäistoimenpiteiden laatimisessa sekä käsittelemällä VI artiklan mukaisia alan teollisuutta koskevia aiheita.
      Tullivirkailijoille suunnattu koulutus kieltosopimuksen siirtojärjestelyjä koskevista teknisistä näkökohdista: Tullivirkailijoille on annettu tukea kolmen edellisen yhteisen toiminnan perusteella. Saatujen kokemusten perusteella tukitoimiin sisältyy tullivirkailijoille suunnattuja koulutuskursseja, joiden tavoitteena on luokiteltujen kemikaalien tuontia ja vientiä koskevien tietojen keruun ja niiden kansallisille viranomaisille toimittamisen parantaminen. Alueellisiin ja osa-alueellisiin koulutuskursseihin sisältyy esittelyjä ja harjoituksia, joissa osallistujille annetaan henkilökohtaista käytännön ohjausta.
      Kansallisten saattajien koulutus: Järjestetään kurssi, jolla lisätään sopimusvaltioiden tietoisuutta niiden oikeuksista ja velvollisuuksista VI artiklan mukaisten tarkastusten toteuttamisen yhteydessä. Kansallisten saattajien koulutus toteutetaan osa-alueellisena koulutuskurssina, jossa on tarkoitus antaa olennaisia tietoja todentamissäännöstöstä, erityisesti VI artiklan mukaisten tarkastusten toteuttamisesta. Tähän koulutuskurssiin kuuluu myös henkilökohtaista käytännön ohjausta sisältäviä harjoituksia laitoksessa ja suunnitteluharjoituksia.
      Kansallisten viranomaisten koulutus sähköisen ilmoitusvälineen käyttöön: Kurssit ja tietoisuutta lisäävät työpajat alueellisella ja osa-alueellisella tasolla antavat kansallisten viranomaisten henkilöstölle ne välineet ja taidot, joita nämä tarvitsevat kaksikäyttökemikaalien tuotantoa, käsittelyä ja kulutusta koskevien tietojen keruussa, säilyttämisessä ja analysoinnissa. Siten heillä on paremmat valmiudet toimittaa ajan tasalla olevia tarkkoja ilmoituksia sekä havaita mahdolliset uhat ja/tai levittämistoimet.
      Haastetarkastuksia koskeva kenttäharjoitus: Toteutetaan täysimittainen kenttäharjoitus sopimusvaltioiden tietojen ja ymmärtämyksen lisäämiseksi haastetarkastuksiin liittyvistä menettelyistä. Lisäksi tämä harjoitus antaa tekniselle sihteeristölle mahdollisuuden testata ja parantaa taitojaan ja kykyään järjestää haastetarkastuksia ja havaita ongelmia, jotka voisivat – jos niistä ei tiedettäisi tai niitä ei käsiteltäisi – vaikuttaa haitallisesti sihteeristön kykyyn toteuttaa todellinen haastetarkastus tehokkaalla tavalla.
      Kieltosopimuksen ulkopuolisiin valtioihin kohdistuvat tukitoimet: Kieltosopimuksen ulkopuolisten valtioiden edustajat, jotka ovat sellaisessa asemassa, jossa he voivat vaikuttaa liittymistä ja/tai ratifiointia koskeviin kansallisiin toimiin, tai jotka ovat suoraan tekemisissä kieltosopimuksen kannalta merkityksellisten asioiden kanssa, saavat rahoitusta voidakseen osallistua kansainvälisen yhteistyön ja avun osaston (International Cooperation and Assistance Division, ICA) järjestämiin eri ohjelmiin. Näihin ohjelmiin sisältyy sopimusvaltioiden kansallisille viranomaisille suunnattuja alueellisia työpajoja ja tulliviranomaisille suunnattuja alueellisia työpajoja. Tarvittaessa rahoitusta myönnetään myös teknisen sihteeristön ulkosuhteiden osaston henkilöstön jäsenien osallistumiseen näihin kokouksiin, jotta he voivat luoda tarvittavia yhteyksiä ja vuorovaikutussuhteita rahoitusta saaneisiin osallistujiin kieltosopimuksen ulkopuolisista valtioista. Lisäksi tämän kieltosopimuksen ulkopuolisia valtioita koskevan tukiohjelman puitteissa voidaan myös tarpeen mukaan suunnitella räätälöityjä vierailuja ja järjestelyjä, joihin osallistuu kieltosopimuksen ulkopuolisia valtioita.

         II hanke: Kansainvälinen yhteistyö

         Tavoite:

      Parantaa kansainvälisen yhteistyön avulla sopimusvaltioiden teknologista kykyä kemian alalla tarkoituksissa, joita ei kielletä kieltosopimuksessa.

         Tarkoitus:

      —   Tarkoitus 1

                  —

                  Kehittyvän talouden ja siirtymätalouden sopimusvaltiot osallistuvat kemian rauhanomaista käyttöä koskeviin kansainvälisen yhteistyön aloitteisiin.

                  —

                  Kehittyvän talouden ja siirtymätalouden sopimusvaltiot parantavat julkisesti rahoitettujen laboratorioiden kykyä panna kieltosopimus täytäntöön kemian rauhanomaisen käytön alalla.

            —   Tarkoitus 2

                  —

                  Kehittyvän talouden ja siirtymätalouden sopimusvaltiot edistävät entistä paremmin alan teollisuuteen liittyvää kieltosopimuksen kansallista täytäntöönpanoa XI artiklan mukaisesti parantamalla kemiallisten prosessien turvallisuusjohtamisen malleja.

         Tulokset:

      —   Tulos 1

                  —

                  Kehittyvän talouden ja siirtymätalouden sopimusvaltiot kykenevät entistä paremmin osallistumaan kemian rauhanomaista käyttöä koskeviin kansainvälisen yhteistyön aloitteisiin.

                  —

                  Parantunut tekninen pätevyys kehittyvän talouden ja siirtymätalouden sopimusvaltioiden julkisesti rahoitetuissa laboratorioissa analysoida kemikaaleja, jotka ovat merkityksellisiä kieltosopimuksen kansallisen täytäntöönpanon kannalta, ja soveltaa kemiaa rauhanomaisiin tarkoituksiin nykyaikaisia analyysimenetelmiä, erityisesti kaasukromatografiaa (GC) ja kaasukromatografiaa/massaspektrometriä (GC/MS) käyttäen.

            —   Tulos 2

                  —

                  Kehittyvän talouden ja siirtymätalouden sopimusvaltiot kykenevät entistä paremmin osallistumaan kemikaalien rauhanomaista käyttöä koskeviin kansainvälisen yhteistyön aloitteisiin.

                  —

                  Kehittyvän talouden ja siirtymätalouden sopimusvaltioiden pienten ja keskisuurten yritysten henkilöstön, kemianteollisuuden liittojen edustajien sekä kansallisten viranomaisten tai valtionhallinnon yksiköiden pätevyyden ja ymmärtämyksen kohottaminen pienissä ja keskisuurissa kemian alan yrityksissä sovellettavien, prosessien turvallisuusjohtamista koskevien käytäntöjen osalta.

         Toimet:

      Analyyttisten taitojen kehittämiskurssi: Tämän kahden viikon kurssin aikana osallistujat saavat teoriakoulutusta ja käytännön kokemusta kaasukromatografiasta ja kaasukromatografia-massaspektrometristä. Kurssilla käsitellään laitteistoa, järjestelmän validointia ja optimointia sekä vianetsintää. Lisäksi keskitytään ympäristönäytteiden valmisteluun sekä kieltosopimuksessa tarkoitettujen kemikaalien analysointiin GC- ja GC/MS-tekniikalla tällaisista näytteistä. Osallistujat saavat myös intensiivistä käytännön koulutusta sellaisten eri näytematriisien valmistelussa, joita on tarkoitus analysoida yhdisteet tunnistavalla detektorilla varustetulla GC-laitteella sekä GC/MS-laitteella elektroni-iskuionisaatiomoodia ja kemiallista ionisaatiomoodia käyttäen. Heille esitellään myös erilaisia uutto-, puhdistus- ja derivatisointimenetelmiä. Kurssi toteutetaan VERIFINin tai Delftin teknillisen yliopiston (TU Delft) taikka vastaavien maineikkaiden laitosten tuella, jotka valitaan avoimella menettelyllä.
      Alan teollisuuteen kohdistuvat tukitoimet – kieltosopimusta ja kemiallisten prosessien turvallisuutta käsittelevä työpaja: Esitellään kieltosopimus ja siihen liittyvät kansainväliset yhteistyöohjelmat. Tässä työpajassa käsitellään muun muassa kemianteollisuuden parhaita käytäntöjä ja prosessien turvallisuusjohtamisen käsitettä. Työpajassa annetaan yleiskatsaus prosessien riskianalyysistä (Process Hazard Analysis, PHA) sekä riskistä ja toimintakyvystä (Hazard and Operability, HAZOP), minkä lisäksi käsitellään inhimilliseen tekijään liittyviä periaatteita, muutosjohtamista, turvallisuuskulttuuria ja työntekijöiden osallistumista.

         III hanke: Seminaari – Kieltojärjestön merkitys kansainvälisen turvallisuuden edistämisessä ja haasteet

         Tavoite:

      Tukea kieltosopimuksen tehokasta täytäntöönpanoa ja parantaa tietoisuutta sen yleismaailmallisesta merkityksestä kansainvälisen rauhan ja turvallisuuden kannalta.

         Tarkoitus:

                  —

                  Tarkoitus 1 – antaa kokonaiskuva kieltosopimuksen asemasta ja merkityksestä kansainvälisessä turvallisuusrakenteessa.

                  —

                  Tarkoitus 2 – lisätä kieltosopimuksen tärkeimpien kansallisen, alueellisen ja kansainvälisen tason sidosryhmien tietämystä sopimuksen määräyksistä ja täytäntöönpanostrategioista.

                  —

                  Tarkoitus 3 – edistää verkostoitumista ja synergioita sekä muita virastojen välisiä yhteistyömalleja kansainvälisen turvallisuuden alalla.

         Tulokset:

                  —

                  Tulos 1 – sidosryhmät tuntevat paremmin kieltosopimuksen merkityksen ja lisäävät tukeaan kieltojärjestön työlle ja sen maailmanlaajuiselle ohjelmalle ja toiminnalle.

                  —

                  Tulos 2 – sidosryhmien tietoisuus kieltosopimuksesta ja sen innovatiivisista täytäntöönpanostrategioista on lisääntynyt.

                  —

                  Tulos 3 – kieltosopimuksen ulkopuoliset valtiot ovat tiivistäneet vuoropuheluaan ja yhteistyösuhteitaan kieltojärjestön kanssa kieltosopimukseen liittymistä edeltävien toimiensa helpottamiseksi.

                  —

                  Tulos 4 – kemianteollisuus parantaa kykyään koordinoida kieltosopimuksen täytäntöönpanoa koskevia yhteisiä aloitteita.

         Toimi:

      Seminaari: Seminaari järjestetään Haagissa tai asiasta kiinnostuneessa sopimusvaltiossa. Teknisen sihteeristön henkilöstö sekä muiden hallitustenvälisten järjestöjen, sopimusvaltioiden, kemianteollisuuden ja tiedeyhteisön edustajat esittelevät kieltosopimuksen kannalta tärkeitä aiheita. Lisäksi tapahtuma tarjoaa tekniselle sihteeristölle tilaisuuden käydä kahdenvälisiä neuvotteluja seminaariin osallistuvien hallitustenvälisten järjestöjen ja kieltosopimuksen ulkopuolisten valtioiden kanssa. Seminaari järjestetään yhteistyössä isäntämaan ja asiasta kiinnostuneiden (merkittävien) järjestöjen kanssa tai niiden tuella.

         IV hanke: Hallintoneuvoston edustajien vierailut kemiallisten aseiden hävittämislaitoksiin

         Tavoite:

      Edistää kemiallisten aseiden varastojen ja kemiallisten aseiden tuotantolaitosten hävittämistä kieltosopimuksessa määrättyjen todentamistoimenpiteiden mukaisesti.

         Tarkoitus:

                  —

                  Tarkoitus 1 – Sopimusvaltiot kykenevät valvomaan edistymistä kemiallisten aseiden varastojen täydellisessä hävittämisessä sekä havaitsemaan ja käsittelemään hävittämiseen liittyviä ongelmia varhaisessa vaiheessa.

                  —

                  Tarkoitus 2 – Parantaa sopimusvaltioiden luottamusta siihen, että kemiallisten aseiden varastojen täydelliseksi hävittämiseksi toteutetaan todellisia ja konkreettisia toimia.

         Tulokset:

                  —

                  Tulos 1 – Sopimusvaltiot ymmärtävät paremmin kemiallisten aseiden hävittämiseen liittyvät ongelmat ja tekniset vaikeudet.

                  —

                  Tulos 2 – Sopimusvaltioiden lisääntynyt luottamus siihen, että kemiallisten aseiden varastojen täydelliseksi hävittämiseksi toteutetaan todellisia ja konkreettisia toimia.

         Toimi:

      Vierailut kemiallisten aseiden hävittämislaitoksiin: Tähän mennessä on tehty kolme vierailua: Annistonissa Amerikan yhdysvalloissa sijaitsevaan hävittämislaitokseen (lokakuu 2007), Shchuchyessa Venäjän federaatiossa sijaitsevaan hävittämislaitokseen (syyskuu 2008) sekä Pueblossa ja Umatillassa, molemmat niin ikään Yhdysvalloissa, sijaitseviin hävittämislaitoksiin (kesäkuu 2009). Nämä kolme toistaiseksi toteutunutta vierailua ovat olleet hyödyllisiä keinoja käsitellä kysymyksiä tai huolenaiheita, jotka koskevat kemiallisia aseita hallussaan pitävän sopimusvaltion ohjelmaa, jolla se pyrkii täyttämään velvoitteensa hävittää kemialliset aseensa hyväksyttyyn jatkettuun määräaikaan mennessä. Näin ollen ja konferenssin päätöksen mukaisesti on selvää, että tulevina vuosina vuoteen 2012 saakka molemmat kemiallisia aseita hallussaan pitävät sopimusvaltiot tulevat edelleen isännöimään tällaisia vierailuja niiden toiminnassa oleviin kemiallisten aseiden hävittämislaitoksiin sekä parhaillaan rakenteilla oleviin laitoksiin.

         V hanke: Neuvoa-antavan tieteellisen neuvottelukunnan toinen istunto

         Tavoite:

      Sopimusvaltioiden konferenssi, hallintoneuvosto tai sopimusvaltiot voivat ottaa paremmin huomioon tieteellisen ja teknologisen edistyksen ja sen mahdollisen vaikutuksen kieltosopimuksen täytäntöönpanoon.

         Tarkoitus:

      Pääjohtaja voi antaa asiantuntija-apua kieltojärjestön päättäville elimille ja sopimusvaltioille kieltosopimuksen kannalta merkityksellisillä tieteen ja teknologian aloilla.

         Tulokset:

                  —

                  Tulos 1 – Sopimusvaltiot saavat neuvoja ja suosituksia kieltosopimuksen kannalta merkityksellisillä tieteen ja teknologian aloilla.

                  —

                  Tulos 2 – Sopimusvaltioiden tiedot kieltosopimuksen kannalta merkityksellisillä tieteen ja teknologian aloilla kasvavat ja tulevat ajan tasalle.

         Toimi:

      Neuvoa-antava tieteellinen neuvottelukunta: Neuvoa-antavan tieteellisen neuvottelukunnan toinen istunto pidetään vuoden 2009 syksyllä Haagissa. Istunto on kolmipäiväinen, ja sen aikana neuvottelukunta jatkaa sellaisten kysymysten käsittelyä, jotka liittyvät tieteelliseen ja teknologiseen edistykseen ja sen mahdolliseen vaikutukseen kieltosopimuksen täytäntöönpanossa. Istunnossa käsitellään myös näytteenottoa ja analysointia koskevan tilapäisen työryhmän raporttia, jonka työryhmä laatii ennen neuvottelukunnan toista istuntoa pidettävässä kokouksessaan. Tilapäinen työryhmä käsittelee kysymyksiä, jotka liittyvät paikan päällä suoritettavaa analysointia, muualla suoritettavaa analysointia sekä toksiinien (risiini ja saksitoksiini) paikan päällä ja muualla suoritettavaa analysointia koskeviin uusiin tekniikkoihin ja lisätekniikkoihin.

         VI hanke: Seminaari – Kieltojärjestön merkitys turvallisuuden ja asesulun aloilla

         Tavoite:

      Tukea kansainvälisiä ponnisteluja joukkotuhoaseiden ja erityisesti kemiallisten aseiden leviämisen estämiseksi.

         Tarkoitus:

                  —

                  Tarkoitus 1 – kansalliset viranomaiset ja muut kieltosopimuksen täytäntöönpanoon osallistuvat sidosryhmät parantavat valmiuksiaan osallistua kemiallisten aseiden leviämisen estämiseen ja kemikaalien käytön estämiseen terrori-iskuissa.

                  —

                  Tarkoitus 2 – perustetaan useiden sidosryhmien välinen yhteistyöfoorumi tukivälineeksi sopimusvaltioiden erityistoimille kemiallisten aseiden leviämisen estämisen ja terrorismin torjunnan aloilla.

         Tulokset:

                  —

                  Tulos 1 – kieltosopimuksen sidosryhmien tietoisuus kemiallisten aseiden leviämisen uhasta ja siihen liittyvistä haasteista sekä myrkyllisten kemikaalien käytöstä terrori-iskuissa on lisääntynyt.

                  —

                  Tulos 2 – sopimusvaltiot ovat valmistautuneet paremmin terrorismin uhkiin, joihin kuuluu myrkyllisten kemikaalien käyttö eri yhteyksissä.

                  —

                  Tulos 3 – kansalliset viranomaiset sekä asiaankuuluvat kansalliset ja kansainväliset kumppanit, kemianteollisuus, tiedeyhteisö ja kieltojärjestö voivat kehittää synergioita ja uusia yhteyksiä kieltosopimuksen täysimääräistä ja tehokasta täytäntöönpanoa koskevan yhteisen tavoitteen saavuttamiseksi.

                  —

                  Tulos 4 – kehittyvän talouden ja siirtymätalouden sopimusvaltiot osallistuvat todentamista ja muita täytäntöönpanotoimia koskevien tietojen ja kokemusten vaihtoon, ja heidän tietämyksensä kieltosopimuksen todentamissäännöstön ja kemiallisilta aseilta suojautumisen viimeaikaisista kehityksistä on lisääntynyt.

         Toimi:

      Seminaari: Seminaarissa tekninen sihteeristö esittelee erilaisia kieltosopimuksen täytäntöönpanoon liittyviä asioita ja käsittelee sen merkitystä turvallisuuden ja aseiden leviämisen estämisen aloilla. Kieltosopimuksen eri sidosryhmät pitävät esitelmiä, ja seminaarin yhteydessä järjestetään erikoisalojen työpajoja, joissa käsitellään kemiallisten aseiden leviämiseen ja myrkyllisten kemikaalien käyttöön terrori-iskuissa liittyviä riskejä. Seminaari tarjoaa myös tilaisuuden keskusteluun sekä kysymyksiin ja vastauksiin asioista, jotka koskevat kieltojärjestön merkitystä turvallisuuden ja asesulun aloilla.

         VII hanke: Sopimusvaltioiden valmius estää iskut, joissa käytetään kemikaaleja, ja reagoida tällaisiin iskuihin

         Tavoite:

      Avustaa sopimusvaltioita kehittämään kansallisia valmiuksiaan pienentää riskiä terrori-iskusta, jossa käytetään kemikaaleja, sekä parantaa niiden kykyä vastata apupyyntöihin tapauksissa, joihin liittyy kemikaalien käyttö tai sillä uhkaaminen.

         Tarkoitus:

      —   Tarkoitus 1 – Kehittyvän talouden ja siirtymätalouden sopimusvaltiot parantavat kykyään

                  —

                  pienentää riskiä, että terroristit saisivat haltuunsa aineita, laitteita ja tietoja, joita ne voisivat käyttää kemianlaitoksiin kohdistuvissa terrori-iskuissa,

                  —

                  arvioida kemianlaitoksiin kohdistuvien terrori-iskujen vastatoimia koskevien nykyisten suunnitelmien, politiikkojen ja menettelyjen riittävyyttä,

                  —

                  reagoida terrori-iskuun, jossa käytetään kemikaaleja,

                  —

                  järjestää päätöksentekoprosessejaan koskevia harjoituksia, joihin sisältyy tiedonvaihtoa ja toimien koordinointia kansallisten ja kansainvälisten kumppaneiden kanssa kemianlaitoksiin kohdistuvan terrori-iskun yhteydessä,

                  —

                  ryhtyä suunnittelemaan kohderyhmien välisen yhteistyöfoorumin perustamista avustamaan vastatoimissa, joilla reagoidaan terrorismiin, jossa käytetään myrkyllisiä kemikaaleja.

            —   Tarkoitus 2

                  —

                  Sopimusvaltiot lisäävät tietoisuuttaan siitä, että on tärkeää toimittaa ajoissa ja täydellisinä ilmoitukset suojelutarkoituksia koskevista kansallisista ohjelmista.

                  —

                  Sopimusvaltiot parantavat kieltojärjestön valmiuksia vastata apupyyntöihin.

                  —

                  Sopimusvaltioita alueilla tai osa-alueilla kannustetaan edistämään yhteydenpitoa alueellisten verkostojen perustamiseksi, jotta parannetaan niiden koordinoitua vastausta kemiallisiin aseisiin liittyvissä hätätilanteissa.

         Tulokset:

      —   Tulos 1 – Kehittyvän talouden ja siirtymätalouden sopimusvaltioiden tietoisuus seuraavista asioista on lisääntynyt:

                  —

                  terroristien käyttämät myrkylliset kemikaalit ja/tai kemianlaitosten turvallisuus ja suojaus,

                  —

                  tarve edistää yhteistyötä terrori-iskuun ja kemiallisiin aseisiin liittyvissä hätätilanteissa.

            —   Tulos 2 – Kehittyvän talouden ja siirtymätalouden sopimusvaltiot kykenevät entistä paremmin

                  —

                  pienentämään riskiä, että terroristit saisivat haltuunsa aineita, laitteita ja tietoja, joita ne voisivat käyttää kemianlaitoksiin kohdistuvissa terrori-iskuissa,

                  —

                  reagoimaan terrori-iskuun, jossa käytetään myrkyllisiä kemikaaleja,

                  —

                  vaihtamaan tietoja ja koordinoimaan toimia kemianlaitoksiin kohdistuvissa terrori-iskuissa kansallisten ja kansainvälisten kumppaneiden kanssa.

            —   Tulos 3 – Sopimusvaltiot ovat tietoisia siitä, että on tärkeää toimittaa ajoissa ja täydellisinä ilmoitukset suojelutarkoituksia koskevista kansallisista ohjelmista.

      —   Tulos 4 – Sopimusvaltioilla on paremmat valmiudet esittää apua koskevia tarjouksia kieltojärjestölle vastauksena apupyyntöön.

      —   Tulos 5 – Sopimusvaltiot ovat luoneet yhteyksiä, jotka voivat tulevaisuudessa johtaa alueelliseen yhteistyöhön kemiallisiin aseisiin liittyvissä hätätilanteissa.

         Toimet:

      Suunnitteluharjoitus: Tarkoituksena on kehittää sopimusvaltioiden valmiuksia pienentää riskiä, että kemiallisia aseita voitaisiin hankkia tai käyttää terrorismitarkoituksiin. Tähän sisältyy sen estäminen, että terroristit saisivat haltuunsa aineita, laitteita ja tietoja, joita ne voisivat käyttää kemiallisten aseiden kehittämisessä ja tuotannossa. Suunnitteluharjoitukselle laaditaan yksityiskohtainen toimintamalli. Harjoituksen perusskenaariona on kemianlaitokseen kohdistuva terrori-isku, jossa käytetään myrkyllisiä kemikaaleja. Harjoituksessa tarkastellaan hallitustenvälistä päätöksentekoa, tiedonvaihtoa ja avunantamista asiaankuuluvien kansallisten ja kansainvälisten järjestöjen välillä. Tulevaisuudessa harjoitus toistetaan toisilla alueilla teknisen sihteeristön ja sopimusvaltioiden laatiman moduulin pohjalta. Harjoitukseen osallistuu kansainvälisen yhteistyön ja avun osaston, todentamisosaston sekä tarkastusosaston asiaankuuluvia yksiköitä. Suunnitteluharjoituksen järjestää erityishankkeiden toimisto.
      Alueellinen työpaja: Alueellisen työpajan tarkoituksena on edistää keskustelua ja analyysin tekemistä useista apuun ja suojautumiseen liittyvistä kysymyksistä keskittyen erityisesti muun muassa kieltosopimuksen X artiklan mukaisiin sopimusvaltioiden oikeuksiin ja velvoitteisiin, ilmoitusten toimittamiseen suojelutarkoituksia koskevista ohjelmista, X artiklan heikkouksien ja ongelma-alojen analysointiin sekä yhteenvetoon avustus- ja suojautumistoimista alueella. Kokemusten ja niistä opittujen asioiden jakamiseksi sopimusvaltiot pitävät esitelmiä.

         VIII hanke: Afrikka-ohjelma

         Tavoite:

      Parantaa sopimusvaltioiden valmiuksia täyttää kieltosopimuksen mukaiset velvoitteensa sekä auttaa kieltosopimuksen ulkopuolisia valtioita tiedostamaan paremmin hyödyt, joita koituu liittymisestä kieltosopimukseen, ja rohkaista kieltosopimuksen ulkopuolisia valtioita osallistumaan enemmän kieltojärjestön toimiin.

         Tarkoitus:

      —   Tarkoitus 1 – Afrikkalaiset sopimusvaltiot edistyvät

                  —

                  kieltosopimuksen VII artiklan mukaisten kansallisten täytäntöönpanovaatimusten täyttämisessä,

                  —

                  kieltosopimuksen VI artiklan mukaisten ilmoituksia ja tarkastusilmoituksia koskevien vaatimusten noudattamisessa.

            —   Tarkoitus 2

                  —

                  Afrikkalaiset sopimusvaltiot edistyvät kieltosopimuksen sisällyttämisessä KAIPTC-koulutuskeskuksen (Kofi Annan International Peacekeeping Training Centre) opetussuunnitelmaan.

            —   Tarkoitus 3

                  —

                  Kieltosopimuksen ulkopuoliset valtiot osallistuvat kieltojärjestön toimiin enemmän ja ymmärtävät paremmin kieltosopimuksen ja sen hyödyt.

            —   Tarkoitus 4

                  —

                  Afrikkalaiset kehittyvän talouden ja siirtymätalouden sopimusvaltiot osallistuvat kemian rauhanomaista käyttöä koskeviin kansainvälisen yhteistyön aloitteisiin.

                  —

                  Afrikkalaiset kehittyvän talouden ja siirtymätalouden sopimusvaltiot parantavat julkisesti rahoitettujen laboratorioiden kykyä panna kieltosopimus täytäntöön kemian rauhanomaisen käytön alalla.

            —   Tarkoitus 5

                  —

                  Afrikkalaiset sopimusvaltiot lisäävät tietoisuuttaan siitä, miten tärkeää on toimittaa ajoissa ja täydellisinä ilmoitukset suojelutarkoituksia koskevista kansallisista ohjelmista.

                  —

                  Afrikkalaiset sopimusvaltiot parantavat kieltojärjestön valmiuksia vastata apupyyntöihin.

                  —

                  Afrikkalaisia sopimusvaltioita alueilla tai osa-alueilla kannustetaan edistämään yhteydenpitoa alueellisten verkostojen perustamiseksi, jotta parannetaan niiden koordinoitua vastausta kemiallisiin aseisiin liittyvissä hätätilanteissa.

         Tulokset:

      —   Tulos 1

                  —

                  Kansalliset viranomaiset ovat parantaneet valmiuksiaan laatia kansallista täytäntöönpanolainsäädäntöä.

                  —

                  Tulliviranomaiset ovat parantaneet valmiuksiaan tunnistaa kieltosopimuksen kannalta merkittäviä kemikaaleja ja toimittaa kansallisille viranomaisille tarkkoja tietoja luetteloitujen kemikaalien siirroista.

                  —

                  Kansalliset viranomaiset ovat parantaneet valmiuksiaan laatia ja toimittaa ajan tasalla olevia ilmoituksia erityisesti sähköisessä muodossa.

                  —

                  Kansallisia virkamiehiä on koulutettu saattamaan kieltojärjestön tarkastusryhmiä.

            —   Tulos 2

                  —

                  KAIPTC-koulutuskeskuksen henkilöstön ja koulutuskeskuksen ohjelmiin osallistuvien tietämys kieltosopimuksesta on kasvanut.

            —   Tulos 3

                  —

                  Kieltosopimuksen ulkopuoliset valtiot osallistuvat kieltojärjestön toimiin enemmän ja ymmärtävät paremmin kieltosopimukseen liittymisestä koituvat hyödyt.

            —   Tulos 4

                  —

                  Afrikkalaiset kehittyvän talouden ja siirtymätalouden sopimusvaltiot kykenevät entistä paremmin osallistumaan kemian rauhanomaista käyttöä koskeviin kansainvälisen yhteistyön aloitteisiin.

                  —

                  Parantunut tekninen pätevyys afrikkalaisten kehittyvän talouden ja siirtymätalouden sopimusvaltioiden julkisesti rahoitetuissa laboratorioissa analysoida kemikaaleja, jotka ovat merkityksellisiä kieltosopimuksen kansallisen täytäntöönpanon kannalta, ja soveltaa kemiaa rauhanomaisiin tarkoituksiin nykyaikaisia analyysimenetelmiä, erityisesti kaasukromatografiaa (GC) ja kaasukromatografiaa/massaspektrometriä (GC/MS) käyttäen.

                  —

                  Afrikkalaiset kehittyvän talouden ja siirtymätalouden sopimusvaltiot kykenevät entistä paremmin osallistumaan kemikaalien rauhanomaista käyttöä koskeviin kansainvälisen yhteistyön aloitteisiin.

                  —

                  Afrikkalaisten kehittyvän talouden ja siirtymätalouden sopimusvaltioiden pienten ja keskisuurten yritysten henkilöstön, kemianteollisuuden liittojen edustajien sekä kansallisten viranomaisten ja valtionhallinnon yksiköiden pätevyyden ja ymmärtämyksen kohottaminen pienissä ja keskisuurissa kemian alan yrityksissä sovellettavien, prosessien turvallisuusjohtamista koskevien käytäntöjen osalta.

            —   Tulos 5

                  —

                  Afrikkalaiset sopimusvaltiot ovat tietoisia siitä, että on tärkeää toimittaa ajoissa ja täydellisinä ilmoitukset suojelutarkoituksia koskevista kansallisista ohjelmista.

                  —

                  Afrikkalaisilla sopimusvaltioilla on paremmat valmiudet esittää apua koskevia tarjouksia kieltojärjestölle vastauksena apupyyntöön.

                  —

                  Afrikkalaiset sopimusvaltiot ovat luoneet yhteyksiä, jotka voivat tulevaisuudessa johtaa alueelliseen yhteistyöhön kemiallisiin aseisiin liittyvissä hätätilanteissa.

         Toimet:

      Teknistä apua koskevat kahdenväliset vierailut: Tuki afrikkalaisille sopimusvaltioille toteutetaan teknistä apua koskevien vierailujen muodossa, jotka suunnitellaan tapauskohtaisesti ja joiden tarkoituksena on antaa kohdennettua apua afrikkalaisten sopimusvaltioiden esittämiin pyyntöihin sisältyvien vaatimusten täyttämisessä. Tähän tukeen kuuluu tiedotus- ja tukitoimia, jotka toteutetaan järjestämällä tietoisuutta lisääviä kansallisia työpajoja ja erikoiskoulutusta, avustamalla kansallisen täytäntöönpanolainsäädännön ja sen liitännäistoimenpiteiden laatimisessa sekä käsittelemällä VI artiklan mukaisia alan teollisuutta koskevia aiheita.
      Tukitoiminta – Tutkimus- ja koulutuslaitos – Kofi Annan -keskus: Kieltojärjestön henkilöstö käy KAIPTC-koulutuskeskuksessa pitämässä esitelmiä kieltosopimukseen liittyvistä erilaisista näkökohdista. KAIPTC-koulutuskeskus järjestää erilaisia koulutusohjelmia sellaisille sotilashenkilöstön edustajille ja siviilivirkamiehille, joiden on tarkoitus toimia julkishallinnon päätöksentekotehtävissä, joten tämän teknisen sihteeristön toteuttaman tukitoiminnan tarkoituksena on edistää kieltosopimuksen sisällyttämistä koulutuskeskuksen opetussuunnitelmaan.
      Tullivirkailijoille suunnattu koulutus kieltosopimuksen siirtojärjestelyjä koskevista teknisistä näkökohdista: Tullivirkailijoille on annettu tukea kolmen edellisen yhteisen toiminnan perusteella. Saatujen kokemusten perusteella tukitoimiin sisältyy tullivirkailijoille suunnattuja koulutuskursseja, joiden tavoitteena on luokiteltujen kemikaalien tuontia ja vientiä koskevien tietojen keruun ja niiden kansallisille viranomaisille toimittamisen parantaminen. Alueellisiin ja osa-alueellisiin koulutuskursseihin sisältyy esittelyjä ja harjoituksia, joissa osallistujille annetaan henkilökohtaista käytännön ohjausta.
      Kieltosopimuksen ulkopuolisiin valtioihin kohdistuvat tukitoimet: Kieltosopimuksen ulkopuolisten afrikkalaisten valtioiden edustajat, jotka ovat sellaisessa asemassa, jossa he voivat vaikuttaa liittymistä ja/tai ratifiointia koskeviin näkemyksiin, tai jotka ovat suoraan tekemisissä kieltosopimuksen kannalta merkityksellisten asioiden kanssa, tulliasiat mukaan lukien, saavat rahoitusta voidakseen osallistua kansainvälisen yhteistyön osaston järjestämiin erilaisiin ohjelmiin. Näihin ohjelmiin sisältyy sopimusvaltioiden kansallisille viranomaisille suunnattuja alueellisia työpajoja ja tulliviranomaisille suunnattuja alueellisia työpajoja. Tarvittaessa rahoitusta myönnetään myös teknisen sihteeristön ulkosuhteiden osaston henkilöstön jäsenien osallistumiseen näihin kokouksiin, jotta he voivat luoda tarvittavia yhteyksiä ja vuorovaikutussuhteita rahoitusta saaneisiin osallistujiin kieltosopimuksen ulkopuolisista valtioista.
      Analyyttisten taitojen kehittämiskurssi: Tämän kahden viikon kurssin aikana Afrikan valtioista tulevat osallistujat saavat teoriakoulutusta ja käytännön kokemusta kaasukromatografiasta ja kaasukromatografia-massaspektrometristä. Kurssilla käsitellään laitteistoa, järjestelmän validointia ja optimointia sekä vianetsintää. Lisäksi keskitytään ympäristönäytteiden valmisteluun sekä kieltosopimuksessa tarkoitettujen kemikaalien analysointiin GC- ja GC/MS-tekniikalla tällaisista näytteistä. Osallistujat saavat myös intensiivistä käytännön koulutusta sellaisten eri näytematriisien valmistelussa, joita on tarkoitus analysoida yhdisteet tunnistavalla detektorilla varustetulla GC-laitteella sekä GC/MS-laitteella elektroni-iskuionisaatiomoodia ja kemiallista ionisaatiomoodia käyttäen. Heille esitellään myös erilaisia uutto-, puhdistus- ja derivatisointimenetelmiä. Kurssi toteutetaan VERIFINin tai Delftin teknillisen yliopiston (TU Delft) taikka vastaavien maineikkaiden laitosten tuella, jotka valitaan avoimella menettelyllä.
      Alan teollisuuteen kohdistuvat tukitoimet – Kieltosopimusta ja kemiallisten prosessien turvallisuutta käsittelevä työpaja: Esitellään kieltosopimus ja siihen liittyvät kansainväliset yhteistyöohjelmat. Tässä työpajassa käsitellään muun muassa kemianteollisuuden parhaita käytäntöjä ja prosessien turvallisuusjohtamisen käsitettä. Työpajassa annetaan yleiskatsaus prosessien riskianalyysistä (Process Hazard Analysis, PHA) sekä riskistä ja toimintakyvystä (Hazard and Operability, HAZOP), minkä lisäksi käsitellään inhimilliseen tekijään liittyviä periaatteita, muutosjohtamista, turvallisuuskulttuuria ja työntekijöiden osallistumista.
      Alueellinen työpaja – X artikla ja alueellinen yhteistyö avustustoimissa ja toimissa hätätilanteessa: Alueellisen työpajan tarkoituksena on edistää keskustelua ja analyysin tekemistä useista apuun ja suojautumiseen liittyvistä kysymyksistä keskittyen erityisesti muun muassa kieltosopimuksen X artiklan mukaisiin sopimusvaltioiden oikeuksiin ja velvoitteisiin, ilmoitusten toimittamiseen suojelutarkoituksia koskevista ohjelmista, X artiklan heikkouksien ja ongelma-alojen analysointiin sekä yhteenvetoon avustus- ja suojautumistoimista alueella. Kokemusten ja niistä opittujen asioiden jakamiseksi afrikkalaiset sopimusvaltiot pitävät esitelmiä.


title: Euroopan parlamentin päätös (EU) 2015/1632, annettu 29 päivänä huhtikuuta 2015, kahdeksannen, yhdeksännen ja kymmenennen Euroopan kehitysrahaston varainhoitovuoden 2013 tilien päättämisestä

text:
               30.9.2015

               FI

               Euroopan unionin virallinen lehti

               L 255/153

      EUROOPAN PARLAMENTIN PÄÄTÖS (EU) 2015/1632,
      annettu 29 päivänä huhtikuuta 2015,
      kahdeksannen, yhdeksännen ja kymmenennen Euroopan kehitysrahaston varainhoitovuoden 2013 tilien päättämisestä
      EUROOPAN PARLAMENTTI, joka

                  —

                  ottaa huomioon kahdeksannen, yhdeksännen ja kymmenennen Euroopan kehitysrahaston taseet ja tulostilit varainhoitovuodelta 2013 (COM(2014) 487 – C8-0146/2014),

                  —

                  ottaa huomioon 14. huhtikuuta 2014 päivätyn komission vuosikertomuksen kahdeksannen, yhdeksännen ja kymmenennen Euroopan kehitysrahaston varainhoidosta varainhoitovuonna 2013,

                  —

                  ottaa huomioon Euroopan kehitysrahastoja koskevat rahoitustiedot (COM(2014) 350),

                  —

                  ottaa huomioon tilintarkastustuomioistuimen vuosikertomuksen kahdeksannesta, yhdeksännestä ja kymmenennestä Euroopan kehitysrahastosta (EKR) rahoitetuista toimista varainhoitovuodelta 2013 ja komission vastaukset (1),

                  —

                  ottaa huomioon tilintarkastustuomioistuimen Euroopan unionin toiminnasta tehdyn sopimuksen 287 artiklan mukaisesti antaman varainhoitovuotta 2013 koskevan lausuman (2) tilien luotettavuudesta sekä tilien perustana olevien toimien laillisuudesta ja asianmukaisuudesta (sääntöjenmukaisuudesta),

                  —

                  ottaa huomioon neuvoston 17. helmikuuta 2015 antamat suositukset Euroopan kehitysrahastojen toimien toteuttamisen osalta komissiolle myönnettäväksi vastuuvapaudeksi varainhoitovuodelta 2013 (05135/2015 – C8-0050/2015, 05136/2015 – C8-0051/2015, 05138/2015 – C8-0052/2015),

                  —

                  ottaa huomioon komission kertomuksen varainhoitovuotta 2012 koskevien vastuuvapauspäätösten seurannasta (COM(2014) 607) sekä kertomuksen liitteenä olevat komission yksiköiden valmisteluasiakirjat (SWD(2014) 285 ja SWD(2014) 286),

                  —

                  ottaa huomioon Cotonoussa 23. kesäkuuta 2000 (3) allekirjoitetun ja Ouagadougoussa Burkina Fasossa 22. kesäkuuta 2010 (4) muutetun Afrikan, Karibian ja Tyynenmeren valtioiden ryhmän (AKT) jäsenten sekä Euroopan yhteisön ja sen jäsenvaltioiden välisen kumppanuussopimuksen,

                  —

                  ottaa huomioon merentakaisten maiden ja alueiden assosiaatiosta Euroopan yhteisöön 27. marraskuuta 2001 tehdyn neuvoston päätöksen 2001/822/EY (5) (”päätös merentakaisten alueiden assosiaatiosta”),

                  —

                  ottaa huomioon neljännen AKT–EY-yleissopimuksen toisen rahoituspöytäkirjan mukaisesta yhteisön tukien rahoituksesta ja hoidosta 20. joulukuuta 1995 tehdyn neuvostossa kokoontuneiden jäsenvaltioiden hallitusten edustajien sisäisen sopimuksen (6) 33 artiklan,

                  —

                  ottaa huomioon neuvostossa kokoontuneiden jäsenvaltioiden hallitusten edustajien välillä 18. syyskuuta 2000 tehdyn ja Cotonoussa Beninissä 23. kesäkuuta 2000 allekirjoitetun Afrikan, Karibian ja Tyynenmeren valtioiden ryhmän sekä Euroopan yhteisön ja sen jäsenvaltioiden välisen kumppanuussopimuksen rahoituspöytäkirjan mukaista yhteisön tukien rahoitusta ja hoitoa sekä taloudellisen avun jakamista EY:n perustamissopimuksen neljännessä osassa tarkoitetuille merentakaisille maille ja alueille koskevan sisäisen sopimuksen (7) 32 artiklan,

                  —

                  ottaa huomioon neuvostossa kokoontuneiden jäsenvaltioiden hallitusten edustajien välillä 17. heinäkuuta 2006 tehdyn vuosia 2008–2013 koskevaan monivuotiseen rahoituskehykseen perustuvan yhteisön avun rahoitusta AKT-EY-kumppanuussopimuksen mukaisesti sekä rahoitustuen myöntämistä EY:n perustamissopimuksen neljännessä osassa tarkoitetuille merentakaisille maille ja alueille koskevan sisäisen sopimuksen (8) 11 artiklan,

                  —

                  ottaa huomioon Euroopan unionin toiminnasta tehdyn sopimuksen 319 artiklan,

                  —

                  ottaa huomioon neljänteen AKT–EY-yleissopimukseen perustuvaan kehitysrahoitusyhteistyöhön sovellettavan 16. kesäkuuta 1998 annetun varainhoitoasetuksen (9) 74 artiklan,

                  —

                  ottaa huomioon yhdeksänteen Euroopan kehitysrahastoon sovellettavan 27. maaliskuuta 2003 annetun varainhoitoasetuksen (10) 119 artiklan,

                  —

                  ottaa huomioon kymmenenteen Euroopan kehitysrahastoon sovellettavasta varainhoitoasetuksesta 18. helmikuuta 2008 annetun neuvoston asetuksen (EY) N:o 215/2008 (11) 142 artiklan,

                  —

                  ottaa huomioon työjärjestyksen 93 artiklan, 94 artiklan kolmannen luetelmakohdan ja liitteen V,

                  —

                  ottaa huomioon talousarvion valvontavaliokunnan mietinnön sekä kehitysvaliokunnan lausunnon (A8-0102/2015),

         1.

            toteaa, että kahdeksannen, yhdeksännen ja kymmenennen Euroopan kehitysrahaston lopulliset tilinpäätöstiedot käyvät ilmi tilintarkastustuomioistuimen vuosikertomuksen taulukosta 2;

         2.

            hyväksyy kahdeksannen, yhdeksännen ja kymmenennen Euroopan kehitysrahaston varainhoitovuoden 2013 tilien päättämisen;

         3.

            kehottaa puhemiestä välittämään tämän päätöksen neuvostolle, komissiolle, Euroopan unionin tuomioistuimelle, tilintarkastustuomioistuimelle ja Euroopan investointipankille sekä huolehtimaan sen julkaisemisesta Euroopan unionin virallisessa lehdessä (L-sarja).

               Puhemies

            Martin SCHULZ

               Pääsihteeri

            Klaus WELLE

         (1)  EUVL C 398, 12.11.2014, s. 1.

         (2)  EUVL C 401, 13.11.2014, s. 264.

         (3)  EYVL L 317, 15.12.2000, s. 3.

         (4)  EUVL L 287, 4.11.2010, s. 3.

         (5)  EYVL L 314, 30.11.2001, s. 1, ja EYVL L 324, 7.12.2001, s. 1.

         (6)  EYVL L 156, 29.5.1998, s. 108.

         (7)  EYVL L 317, 15.12.2000, s. 355.

         (8)  EUVL L 247, 9.9.2006, s. 32.

         (9)  EYVL L 191, 7.7.1998, s. 53.

         (10)  EUVL L 83, 1.4.2003, s. 1.

         (11)  EUVL L 78, 19.3.2008, s. 1.


Avis juridique important

|

31998D0498

98/498/YUTP: Neuvoston päätös, tehty 10 päivänä elokuuta 1998, yhteisen kannan 96/184/YUTP, jonka neuvosto on määritellyt Euroopan unionista tehdyn sopimuksen J.2. artiklan perusteella aseiden viennistä entiseen Jugoslaviaan, muuttamisesta

Virallinen lehti nro L 225 , 12/08/1998 s. 0001 - 0001

NEUVOSTON PÄÄTÖS,tehty 10 päivänä elokuuta 1998,yhteisen kannan 96/184/YUTP, jonka neuvosto on määritellyt Euroopan unionista tehdyn sopimuksen J.2. artiklan perusteella aseiden viennistä entiseen Jugoslaviaan, muuttamisesta (98/498/YUTP) EUROOPAN UNIONIN NEUVOSTO, jokaottaa huomioon Euroopan unionista tehdyn sopimuksen ja erityisesti sen J.2. artiklan,ottaa huomioon yhteisen kannan 26 päivältä helmikuuta 1996, jonka neuvosto on määritellyt Euroopan unionista tehdyn sopimuksen J.2. artiklan perusteella aseiden viennistä entiseen Jugoslaviaan (1),sekä katsoo, ettäneuvosto on tullut siihen johtopäätökseen, että Sloveniassa tapahtuneen kehityksen ja erityisesti sen harjoittaman asevientipolitiikan perusteella on aiheellista poistaa yhteisessä kannassa 96/184/YUTP asetetut rajoittavat toimenpiteet kyseisen valtion osalta,ON PÄÄTTÄNYT SEURAAVAA:1 artikla Poistetaan täten yhteisen kannan 96/184/YUTP 2 kohdan ii alakohdassa olevat viittaukset Sloveniaan.2 artikla Tämä päätös tulee voimaan päivänä, jona se tehdään.Tämä päätös julkaistaan Euroopan yhteisöjen virallisessa lehdessä.Tehty Brysselissä 10 päivänä elokuuta 1998.Neuvoston puolestaW. SCHÜSSELPuheenjohtaja(1) EYVL L 58, 7.3.1996, s. 1


title: Poliittisten ja turvallisuusasioiden komitean päätös (YUTP) 2015/607, annettu 15 päivänä huhtikuuta 2015 , EU:n joukkojen komentajan nimittämisestä Euroopan unionin sotilasoperaatioon, jolla osallistutaan merirosvouksen ja aseellisten ryöstöjen ehkäisemiseen ja torjuntaan Somalian rannikkovesillä (Atalanta), ja päätöksen (YUTP) 2015/102 kumoamisesta (ATALANTA/3/2015)

text:
               17.4.2015

               FI

               Euroopan unionin virallinen lehti

               L 100/79

         POLIITTISTEN JA TURVALLISUUSASIOIDEN KOMITEAN PÄÄTÖS (YUTP) 2015/607,
   annettu 15 päivänä huhtikuuta 2015,
   EU:n joukkojen komentajan nimittämisestä Euroopan unionin sotilasoperaatioon, jolla osallistutaan merirosvouksen ja aseellisten ryöstöjen ehkäisemiseen ja torjuntaan Somalian rannikkovesillä (Atalanta), ja päätöksen (YUTP) 2015/102 kumoamisesta (ATALANTA/3/2015)
   POLIITTISTEN JA TURVALLISUUSASIOIDEN KOMITEA, joka
   ottaa huomioon Euroopan unionista tehdyn sopimuksen ja erityisesti sen 38 artiklan,
   ottaa huomioon Euroopan unionin sotilasoperaatiosta, jolla osallistutaan merirosvouksen ja aseellisten ryöstöjen ehkäisemiseen ja torjuntaan Somalian rannikkovesillä, 10 päivänä marraskuuta 2008 hyväksytyn neuvoston yhteisen toiminnan 2008/851/YUTP (1) ja erityisesti sen 6 artiklan,
   sekä katsoo seuraavaa:

               (1)

               Neuvosto on yhteisen toiminnan 2008/851/YUTP 6 artiklan 1 kohdan nojalla valtuuttanut poliittisten ja turvallisuusasioiden komitean (PTK) tekemään asiaankuuluvat päätökset EU:n joukkojen komentajan nimittämisestä Euroopan unionin sotilasoperaatioon, jolla osallistutaan merirosvouksen ja aseellisten ryöstöjen ehkäisemiseen ja torjuntaan Somalian rannikkovesillä, jäljempänä ’EU:n joukkojen komentaja’.

               (2)

               PTK hyväksyi 20 päivänä tammikuuta 2015 päätöksen (YUTP) 2015/102 (2), jolla kontra-amiraali Jonas HAGGREN nimitettiin EU:n joukkojen komentajaksi.

               (3)

               EU:n operaation komentaja on suosittanut, että laivaston kapteeni Alfonso GÓMEZ FERNÁNDEZ DE CÓRDOBA nimitetään uudeksi EU:n joukkojen komentajaksi kontra-amiraali Jonas HAGGRENin seuraajana.

               (4)

               EU:n sotilaskomitea tukee tätä suositusta.

               (5)

               Päätös (YUTP) 2015/102 olisi näin ollen kumottava.

               (6)

               Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyssä, Tanskan asemasta tehdyssä pöytäkirjassa N:o 22 olevan 5 artiklan mukaisesti Tanska ei osallistu niiden unionin päätösten ja toimien valmisteluun ja täytäntöönpanoon, joilla on merkitystä puolustuksen alalla,

         ON HYVÄKSYNYT TÄMÄN PÄÄTÖKSEN:
   1 artikla
   Nimitetään laivaston kapteeni Alfonso GÓMEZ FERNÁNDEZ DE CÓRDOBA 6 päivästä toukokuuta 2015 EU:n joukkojen komentajaksi Euroopan unionin sotilasoperaatioon, jolla osallistutaan merirosvouksen ja aseellisten ryöstöjen ehkäisemiseen ja torjuntaan Somalian rannikkovesillä (Atalanta).
   2 artikla
   Kumotaan päätös (YUTP) 2015/102.
   3 artikla
   Tämä päätös tulee voimaan 6 päivänä toukokuuta 2015.

      Tehty Brysselissä 15 päivänä huhtikuuta 2015.

            Poliittisten ja turvallisuusasioiden komitean puolesta

            Puheenjohtaja

         W. STEVENS

      (1)  EUVL L 301, 12.11.2008, s. 33.

      (2)  Poliittisten ja turvallisuusasioiden komitean päätös (YUTP) 2015/102, annettu 20 päivänä tammikuuta 2015, EU:n joukkojen komentajan nimittämisestä Euroopan unionin sotilasoperaatioon, jolla osallistutaan merirosvouksen ja aseellisten ryöstöjen ehkäisemiseen ja torjuntaan Somalian rannikkovesillä (Atalanta), ja päätöksen Atalanta/4/2014 kumoamisesta (ATALANTA/1/2015) (EUVL L 16, 23.1.2015, s. 31).


title: 2009/705/EY: Komission päätös, tehty 14 päivänä syyskuuta 2009 , eurooppalaisen neuvoa-antavan kuluttajaryhmän perustamisesta

text:
               16.9.2009

               FI

               Euroopan unionin virallinen lehti

               L 244/21

      KOMISSION PÄÄTÖS,
   tehty 14 päivänä syyskuuta 2009,
   eurooppalaisen neuvoa-antavan kuluttajaryhmän perustamisesta
   (2009/705/EY)
   EUROOPAN YHTEISÖJEN KOMISSIO, joka
   ottaa huomioon Euroopan yhteisön perustamissopimuksen,
   sekä katsoo seuraavaa:

               (1)

               Kuluttajansuojaa koskevien perustamissopimuksen 153 artiklaan sisältyvien määräysten puitteissa komission olisi kuultava kuluttajia heidän etujensa suojeluun liittyvissä ongelmissa yhteisön tasolla.

               (2)

               Komissiota on vuodesta 1973 lähtien avustanut tätä tarkoitusta varten perättäisillä päätöksillä perustettu neuvoa-antava ryhmä; viimeisin näistä päätöksistä oli eurooppalaisen neuvoa-antavan kuluttajaryhmän perustamisesta 9 päivänä lokakuuta 2003 tehty komission päätös 2003/709/EY (1).

               (3)

               Ajan myötä on käynyt ilmi, että ryhmän työskentelyn tehokkuutta, edustavuutta ja avoimuutta on parannettava. Alaryhmien perustamista ja ryhmän lausuntojen antamista koskevia säännöksiä olisi tämän vuoksi selkiytettävä, ja niissä olisi otettava huomioon viime vuosina kehitetyt parhaat käytänteet.

               (4)

               Tältä osin on lisäksi aiheellista tarkistaa kansallisia kuluttajajärjestöjä edustavien ryhmän jäsenten nimittämismenettelyä ja asettaa ryhmän jäsenille uusia raportointivelvoitteita, jotta kansalliset kuluttajajärjestöt saadaan paremmin mukaan ryhmän työskentelyyn.

               (5)

               On tärkeää varmistaa, että ryhmä ja sen jäsenet ovat osaltaan aktiivisesti ja tehokkaasti tuomassa kuluttajanäkökulmaa asianomaisten sidosryhmien keskuudessa käytäviin laajoihin neuvotteluihin, jotka ovat nykypäivänä Euroopassa kuulemisten perusmalli.

               (6)

               Tietosuojasyistä on tarpeen saattaa ryhmän jäseniä koskevien henkilötietojen käsittely yksilöiden suojelua yhteisöjen toimielinten ja elinten suorittamassa henkilötietojen käsittelyssä koskevan yhteisön lainsäädännön piiriin,

         ON PÄÄTTÄNYT SEURAAVAA:
   1 artikla
   Eurooppalainen neuvoa-antava kuluttajaryhmä
   Perustetaan eurooppalainen neuvoa-antava kuluttajaryhmä, jäljempänä ’ryhmä’.
   2 artikla
   Tehtävä
   1.   Komissio voi kuulla ryhmää kaikista kysymyksistä, jotka liittyvät kuluttajien etuihin yhteisön tasolla.
   2.   Ryhmä

               a)

               muodostaa ryhmän kuluttajien etuihin liittyvistä kysymyksistä käytäviä yleisiä keskusteluja varten;

               b)

               valmistelee kuluttajien kannanottoja muille foorumeille ja osallistuu pyydettäessä sellaisten ryhmien työskentelyyn, jotka neuvovat komissiota EU:n kuluttajapolitiikkaa koskettavissa asioissa;

               c)

               neuvoo komissiota sen hahmotellessa kuluttajiin vaikuttavia toimintalinjoja ja toimia;

               d)

               voi antaa lausuntoja kuluttajiin vaikuttavissa yhteisön asioissa;

               e)

               tiedottaa komissiolle kuluttajapolitiikan kehityksestä jäsenvaltioissa;

               f)

               antaa yhteisön toiminnasta tietoa kansallisille järjestöille ja kuulee näitä asiasta.

         3 artikla
   Jäsenet
   1.   Ryhmään kuuluu

               a)

               yksi kunkin jäsenvaltion kansallisia kuluttajajärjestöjä edustava jäsen;

               b)

               yksi edustaja jokaisesta eurooppalaisesta kuluttajajärjestöstä.

         2.   Edellä 1 kohdan a alakohdassa tarkoitettujen kansallisten kuluttajajärjestöjen on kansallisten sääntöjen tai käytäntöjen mukaisesti edustettava kuluttajia ja toimittava kansallisella tasolla.
   3.   Edellä 1 kohdan b alakohdassa tarkoitettujen eurooppalaisten kuluttajajärjestöjen on täytettävä jompikumpi seuraavista kriteereistä:

               a)

               ne ovat hallituksista riippumattomia, voittoa tavoittelemattomia, teollisuudesta, kaupasta ja liiketoiminnasta tai muista eturistiriidoista riippumattomia, ja

                           i)

                           niiden päätarkoituksena ja päätoimintamuotona on kuluttajien terveyden ja turvallisuuden sekä kuluttajien taloudellisten etujen edistäminen ja suojeleminen yhteisössä,

                           ii)

                           ne ovat saaneet vähintään puolessa jäsenvaltioista sellaisilta kansallisilta kuluttajajärjestöiltä valtuudet kuluttajien etujen edustamiseen yhteisön tasolla, jotka edustavat kuluttajia kansallisten sääntöjen tai käytännön mukaisesti ja toimivat kansallisella tai alueellisella tasolla, ja

                           iii)

                           ne ovat toimittaneet komissiolle tyydyttävän selonteon jäsenistään, säännöistään ja rahoituslähteistään,

                     tai

               b)

               ne ovat hallituksista riippumattomia, voittoa tavoittelemattomia, teollisuudesta, kaupasta ja liiketoiminnasta tai muista eturistiriidoista riippumattomia, ja

                           i)

                           niiden päätarkoituksena ja päätoimintamuotona on kuluttajien etujen edistäminen standardointiprosessissa yhteisön tasolla, ja

                           ii)

                           niille ovat vähintään kahdessa kolmasosassa jäsenvaltioista antaneet valtuudet kuluttajien etujen edustamiseen yhteisön tasolla

                                       —

                                       elimet, jotka edustavat kansallisia kuluttajajärjestöjä kansallisten sääntöjen tai käytännön mukaisesti jäsenvaltioissa, tai

                                       —

                                       tällaisten elinten puuttuessa jäsenvaltioiden kansalliset kuluttajajärjestöt, jotka edustavat kuluttajia kansallisten sääntöjen tai käytännön mukaisesti ja toimivat kansallisella tasolla.

         4.   Liitteessä on ohjeellinen luettelo järjestöistä, jotka nykyään täyttävät 3 kohdassa asetetut kriteerit.
   4 artikla
   Nimittäminen
   1.   Kansallisia kuluttajajärjestöjä edustavat ryhmän jäsenet nimitetään 2 ja 3 kohdan mukaisesti.
   2.   Kukin jäsenvaltio ehdottaa kolmea ehdokasta jäsenvaltioiden perustamien, kuluttajajärjestöjä edustavien kansallisten elinten välityksellä, jos sellaisia on perustettu, tai kansallisten toimivaltaisten viranomaisten välityksellä. Ehdokkaiden on kuuluttava kansallisten sääntöjen tai käytännön mukaisesti edustavimpiin kansallisiin kuluttajajärjestöihin.
   3.   Komissio nimittää jäsenvaltiota kohden yhden jäsenen ja yhden varajäsenen seuraavien kriteerien mukaisesti:

               a)

               ehdokkailla on oltava laajalti osaamista ja kokemusta EU:n kuluttaja-asioista;

               b)

               etusijalle asetetaan ehdokkaat, jotka eivät ole aiemmin olleet tämän ryhmän jäseninä;

               c)

               tasapainoinen sukupuolijakauma.

         4.   Komissio nimittää eurooppalaisia kuluttajajärjestöjä edustavat ryhmän jäsenet ja kunkin jäsenen varajäsenen eurooppalaisten kuluttajajärjestöjen ehdotuksesta.
   5.   Varajäsenet korvaavat poissa olevat jäsenet automaattisesti.
   6.   Komissio julkaisee luettelon jäsenistä ja varajäsenistä terveys- ja kuluttaja-asioiden pääosaston internetsivustolla ja Euroopan unionin virallisen lehden C-sarjassa. Jäsenten ja varajäsenten nimet kerätään, käsitellään ja julkaistaan Euroopan parlamentin ja neuvoston asetuksen (EY) N:o 45/2001 (2) mukaisesti.
   5 artikla
   Toimikausi
   1.   Jäsenten ja varajäsenten toimikausi on kolme vuotta, ja se voidaan uusia 4 artiklassa säädetyn menettelyn mukaisesti
   2.   Kolmen vuoden toimikauden päätyttyä jäsenet ja varajäsenet pysyvät toimessaan, kunnes heidän seuraajansa nimitetään tai heidän toimikautensa uusitaan.
   3.   Jäsenen ja varajäsenen toimikausi päättyy ennen kolmivuotiskauden päättymistä,

               a)

               jos hän eroaa, siirtyy eläkkeelle tai kuolee;

               b)

               jos jäsentä ehdottanut kansallinen elin tai viranomainen pyytää uuden jäsenen nimittämistä hänen tilalleen;

               c)

               jos komissio vaatii toisen henkilön nimittämistä sellaisen jäsenen tai varajäsenen tilalle, joka ei enää kykene osallistumaan työskentelyyn tehokkaasti tai joka ei täytä 7 artiklan 6 kohdassa säädettyjä velvoitteita.

         4.   Jäsenen ja varajäsenen tilalle nimitetään toinen henkilö kolmivuotiskauden jäljellä olevaksi osaksi 4 artiklassa säädettyä menettelyä noudattaen. Sen estämättä, mitä 4 artiklan 2 kohdassa säädetään, jos on tarkoitus nimittää toinen henkilö vain yhden kansallista kuluttajajärjestöä edustavan jäsenen tai varajäsenen tilalle, kansallisten elinten tai viranomaisten on ehdotettava kahta uutta ehdokasta, joista komissio nimittää yhden 4 artiklan 3 kohdan mukaisesti.
   6 artikla
   Ulkojäsenet ja asiantuntijat
   1.   Ryhmä voi komission ehdotuksesta kutsua työskentelyynsä mukaan muiden sellaisten järjestöjen edustajia, joiden pääasiallisiin tavoitteisiin kuuluu kuluttajien etujen edistäminen ja jotka toimivat aktiivisesti tämän hyväksi Euroopan tasolla.
   2.   Ryhmän kutsusta sen työhön voi osallistua asiantuntijana henkilö, jolla on erityisasiantuntemusta jonkin esityslistalla olevan kysymyksen alalta.
   7 artikla
   Toiminta
   1.   Komissio

               a)

               määrää ryhmän kokoonpanon ja sen kokoontumisaikataulun;

               b)

               on puheenjohtajana ryhmän kokouksissa;

               c)

               huolehtii ryhmän sihteeristön tehtävistä ja organisoi ryhmän työt.

         2.   Alaryhmiä voidaan perustaa tarkastelemaan tiettyjä kysymyksiä ryhmän määrittelemän toimeksiannon mukaisesti. Alaryhmät hajotetaan heti, kun ne ovat täyttäneet toimeksiantonsa.
   3.   Ryhmä voi antaa lausuntoja komission pyynnöstä tai jäsenen ehdotuksesta komission suostumuksella. Pyytäessään lausuntoa komissio voi asettaa määräajan, jossa lausunto on annettava. Ryhmä voi kutakin lausuntoa varten nimittää yhden tai useamman esittelijän jäsentensä joukosta. Esittelijällä on yleinen vastuu lausunnon valmistelusta.
   4.   Ryhmä vahvistaa oman työjärjestyksensä komission esittämän ehdotuksen pohjalta.
   5.   Komissio julkaisee terveys- ja kuluttaja-asioiden pääosaston internetsivustolla ryhmän laatimia lausuntoja, yhteenvetoja, päätelmiä tai päätelmien osia ja valmisteluasiakirjoja asianomaisen asiakirjan alkukielellä.
   6.   Kansallisia kuluttajajärjestöjä edustavien ryhmän jäsenten on huolehdittava tiedotuksesta niille järjestöille, joita he edustavat ryhmässä, ja kuultava kyseisiä järjestöjä. Kunkin jäsenen on otettava käyttöön tehokkaat raportointijärjestelyt, joiden avulla jäsen voi tiedottaa järjestelmällisesti kaikille kansallisen tason kuluttajajärjestöille ryhmän työskentelystä ja joiden avulla järjestöt voivat puolestaan ilmaista kantansa.
   7.   Kunkin jäsenen on laadittava komissiolle raportti 1 päivään maaliskuuta mennessä edellisenä kalenterivuonna tekemästään työstä 6 kohdan mukaisten velvoitteidensa toteuttamiseksi. Raportin sisältö määritellään tarkemmin työjärjestyksessä.
   8 artikla
   Luottamuksellisuus
   Ryhmän jäsenet ja varajäsenet eivät saa ilmaista mitään tietoja, jotka ovat tulleet heidän tietoonsa ryhmän tai sen alaryhmien työssä, jos komissio ilmoittaa, että pyydetty lausunto tai esitetty asia on luonteeltaan luottamuksellinen, sanotun kuitenkaan rajoittamatta perustamissopimuksen 287 artiklan määräysten soveltamista.
   9 artikla
   Kokouskulut
   1.   Komissio korvaa ryhmän toimintaan liittyvät jäsenten matkakulut ja tarvittaessa myös oleskelukulut ulkopuolisille asiantuntijoille maksettavia korvauksia koskevien komission sääntöjen mukaisesti.
   2.   Jäsenet eivät saa palkkiota tehtäviensä hoidosta.
   3.   Kokouskulut korvataan komission vastuuyksiköitten ryhmälle varaaman vuositalousarvion rajoissa.
   10 artikla
   Kumoaminen
   Kumotaan päätös 2003/709/EY.

      Tehty Brysselissä 14 päivänä syyskuuta 2009.

            Komission puolesta

         Meglena KUNEVA

            Komission jäsen

      (1)  EUVL L 258, 10.10.2003, s. 35.

      (2)  EYVL L 8, 12.1.2001, s. 1.

      LIITE
      Organisaatiot, jotka nykyään täyttävät 3 artiklan 3 kohdassa vahvistetut kriteerit:

                  —

                  BEUC – Bureau Européen des Unions des Consommateurs (Euroopan kuluttajaliitto),

                  —

                  ANEC – European Association for the Co-ordination of Consumer Representation in Standardisation (eurooppalainen standardointiasioiden kuluttajajärjestö).


Avis juridique important

|

31998D0107

98/107/YUTP: Neuvoston päätös, tehty 26 päivänä tammikuuta 1998, Burmasta/Myanmarista määritellyn yhteisen kannan 96/635/YUTP muuttamisesta

Virallinen lehti nro L 032 , 06/02/1998 s. 0013 - 0013

NEUVOSTON PÄÄTÖS,tehty 26 päivänä tammikuuta 1998,Burmasta/Myanmarista määritellyn yhteisen kannan 96/635/YUTP muuttamisesta (98/107/YUTP) EUROOPAN UNIONIN NEUVOSTO, jokaottaa huomioon Euroopan unionista tehdyn sopimuksen ja erityisesti sen J.2 artiklan,ottaa huomioon Burmaa/Myanmaria koskevan yhteisen kannan 96/635/YUTP (1), sellaisena kuin se on jatkettuna neuvoston päätöksellä 97/688/YUTP (2),sekä katsoo, että15. päivänä marraskuuta 1997 Burman valtion lain ja järjestyksen palauttamisesta vastaava neuvosto (SLORC) lakkautettiin ja korvattiin Burman valtion rauhan ja kehityksen neuvostolla (SPDC), joka on Burman/Myanmarin ylin hallitseva elin, jayhteisen kannan 96/635/YUTP 5 kohdan b alakohdan i alakohdassa määrätään maahantuloviisumien eväämisestä SLORC:n johtavassa asemassa olevilta jäseniltä ja heidän perheenjäseniltään; edellä mainittua yhteistä kantaa olisi muutettava vastaavasti,ON PÄÄTTÄNYT SEURAAVASTI:1 artikla Korvataan yhteisen kannan 96/635/YUTP 5 kohdan b alakohdan i alakohdassa viittaus Burman valtion lain ja järjestyksen palauttamisesta vastaavaan neuvostoon (SLORC) viittauksella Burman valtion rauhan ja kehityksen neuvostoon (SPDC).2 artikla Tämä päätös julkaistaan virallisessa lehdessä.Tehty Brysselissä 26 päivänä tammikuuta 1998.Neuvoston puolestaR. COOKPuheenjohtaja(1) EYVL L 287, 8.11.1996, s. 1.(2) EYVL L 293, 27.10.1997, s. 1.


1. Euroopan parlamentin päätös 24. huhtikuuta 2007 vastuuvapauden myöntämisestä Euroopan unionin elinten käännöskeskuksen talousarvion toteuttamisesta varainhoitovuonna 2005 (C6-0393/2006 - 2006/2160(DEC))